Karmenetan, gaur, haurrak protagonista

Asteburuan jendetza ibili da Trintxerpen, karmenak ospatzen, baina festak oraindik ere ez dira bukatu. Asteazkena bitartean, oraindik ere, hamaika jarduera daude iragarrita, gehientsuenak haurrentzat. Apar festa, tailerrak, puzgarriak,… eskaintza zabala da datozen egunotan txikienentzat.

Asteburuan hiru danborrada irten dira eta oraindik beste hiru irten behar dira. Irudietan, Azkuenekoa:

Gaurko egitaraua:

11:00 Puzgarriak Euskadi etorbidean. Tokia: Euskadi etorbidea.

11:00 Aerojazz INDRA akademiaren eskutik. Tokia: Azkueneko pista.

12:00 Haur-jolasak, Boveda Gazte Elkartearen eskutik. Tokia: Euskadi etorbidea.

17:00 Erraldoiak eta buruhandiak.

18:30 Apar-festa. Tokia: Gernika plaza.

19:00 Hirurrena eta meza marinelen emazteentzat.


Kruzero pisuko Munduko txapelketa, 'Boxeo Izarrak' saioan

S. Cunningham eta Y. P. Hernandez arituko dira nor baino nor.

Aste honetako 'Boxeo Izarrak' saioan, lehenengo eta behin, 90 kilo inguruko boxeolariak ikusiko ditugu. Steve Cunningham estatubatuarra eta Yoan Pablo Hernandez kubatarra aurrez aurre. Jarraian, pisu berean, Mateusz Masternak poloniarra eta Carl Davis amerikarra arituko dira. Masternakek orain arteko 23 borrokaldiak irabazi ditu.

Hirugarren neurketan, Thomas Ulrich eta S. Rozvadoskij izango dira. Ulrich alemaniarra bost aldiz izan da Europako txapeldun eta Munduko txapelketa bitan jokatu duen arren, ez du gerrikorik behin ere lortu.

Bukatzeko, Edison Miranda kolonbiarrak Kariz Kariuki keniarraren aurka neurtuko ditu indarrak.

'Boxeo Izarrak' saioa 22:55ean dago ikusgai ETBK Sat-en eta 00:05ean ETB-1en, Pedro Mari Goikoetxeak aurkeztuta.


Biden

Superrasteartea joan da, eta esango nuke gauzak argitu direla Estatu Batuetako presidentetzarako lehian. Zer geratu den argi, hori argitu behar da orain.

Ez dut uste hango hedabide batek baino gehiagok esan duena argitu denik, soilik. Hau da, biren arteko lehia izango dela, hemendik aurrera, hautagaitza demokrata. Biden eta Sanders bakarrik geratzen direla, alegia, aurrez aurre lehian.

Nire irudipena da asteartekoak argi utzi duela Joe Biden izango dela azaroaren 3an Trumpekin lehiatuko dena. Seguru nago, duela lau urte bezala, Bernie Sandersek azken eguneraino egingo duela borroka, eta jende askoren babesa jasoko duela, orain arte bezala.

Baina uste dut asteartekoak bi gauza erakusten dituela. Bat, stablishment demokratak oso argi egiten duela Bidenen alde eta Sandersen aurka; eta bi, hautesleen gehiengo batek erosi egiten duela haren tesia: kontua ez dela programa erakargarria egitea, baizik Trumpi irabazi diezaiokeen hautagai bat aukeratzea. Biden bezain plastikozkoa bada ere.

Arazoa da Biden hori gai ote den Trumpi irabazteko. Duda egiten dut. Eta nik baino argiago esan du ja baten batek: asteartean argi geratu zela Trumpek beste lau urte egingo dituela Etxe Zurian.


Lapurreta egin dute Zalla eta Uzkudun tabernetan

Goizeko bostak aldera izan dira bi lapurretak, eta bietan sartzeko sistema berbera erabili dute ateko sarraila puskatzeko. Diru askorik ez dute eraman, baina Zallan makina eta altzari batzuk puskatu dituzte. Goizeko bostak aldera Zalla tabernako alarmak jo du. Segurtasun enpresako guarden zain egon gabe, tabernara gerturatu da jabea. Kalari parera iritsi denean, tabernako atetik norbait ateratzen ikusi du. Oihu egin dio jabeak, eta lapurrak ziztu bizian alde egin du eskaileran gora. Kanpoko ateko sarraila puskatuta zegoen, eta barruan tabako eta txanpon-makinak lehertuta. Alarmaren bila ere ibili da lapurra, itzali nahian, eta altzariren bat hautsi du. Diru askorik ez du eraman, hala ere. Uzkudun tabernan goizeko 10etan ohartu dira lapurretaz, sukaldaria lanera joan denean. Tabernako jabe Luismarik azaldu digunez, bera goizeko laurak aldera arte egon zen bertan. “Zallarena eta hau segidan izango ziren. Sistema berbera erabili dute atea irekitzeko. Sarraila puskatzeko makina bat erabiltzen omen dute”. Uzkudunen ez diete ezer txikitu. “Ez dute ezer puskatu, eta diru askorik ere ez dute eraman. Diru-makinatik 300 bat euro eta tabako makinatik 500 inguru”. Botila batzuk ere lapurtu dizkiete.


Izan daiteke chinkungunya epidemia bat Frantzian?

Aedes albopictus espezieko eltxoak, besteak beste, chinkungunya eta denge gaixotasun larriak transmititzen ditu, eta antza denez Marseilla inguruan detektatua izan da. 2004an Alpeetan ere detektatu zuten. Alarma guztiak piztu dira Frantzian.

http://ttiki.com/14283(Frantsesez)


Ordiziako udaleku irekiei buruzko bilera ekainaren 9an

ORDIZIA// Ekainaren 23an hasiko da aurten Ordiziako Udaleko euskara zerbitzuak lau eta hamar urte bitarteko haur eta gaztetxoentzat antolatu dituen udaleku irekiak. Dagoeneko 80 pertsonek eman dute izena. Informazio zehatzagoa emateko gaur arratsaldean 19:30ean Barrena Kultur Etxeko Areto Nagusian bilera egingo da.


Hitzaldiak ekainean, Zubimusu ikastolaren eskutik Zizurkilen

Umeen atxikimendua eta Baby Lead Weaning metodoa hizpide izango dira ekainaren 3an eta 10ean, Zubimusu Ikastolak antolaturiko hitzaldi zikloan:

Zubimusu Ikastolak umeen heziketan eta zaintzan sakontzeko asmoz, bi hitzaldi antolatu ditu MeitaMaitiekin elkarlanean. Ekaineko lehen bi larunbatetan izango dira hitzorduak. Lehenengoa, atxikimenduari eta ume-eramatearen ingurukoa izango da. Gloria Urkola arduratuko da hitzaldia emateaz eta Zizurkilgo Atxulondo Kultur Etxean izango da, ekainaren 3an, goizeko 10:30ean.

Urkolaren aburuz, “ume-eramaile bat sistema logistiko bat baino gehiago da”. “Haurdunaldin umea soinean eramaten dugu eta sistema hori da haurrak ezagutzen duena. Jaiotzen denean, jarraipen hori beharrezkoa da”, dio.

Bigarrengo hitzaldian, BLW – Baby Lead Weaning deritzan elikadura korronteaz hitz egingo da. Hau da, pure eta ahirik gabeko elikadura osasungarriaz. Ainitze Ondarra adituak metodoa zertan datzan eta nola eraman praktikara azalduko du. Aipatu metodoaren arabera, sei hilabeteko haurrei bularreko esneaz edo esne artifizialaz gain, elikadura osagarria ematen hasi behar zaie, elikagai solidoak, hain zuzen eta ez esnea ordezkatzeko baizik eta elikadura osatzeko, haurraren dieta askotarikoa izan dadin. Umea familiarekin batera esertzen da mahaian, janariak probatzeko eta esperimentatzeko aukera emanez. Guzti horren berri emango du Ondarrak ekainaren 10ean, Zizurkilgo Zubimusu Ikastolan. Saioa goizeko 11:00tan izango da.


Hiru lagun atxilotu dituzte, kobrezko kableak lapurtzea leporatuta

Ertzaintzak hiru gizonezko atzeman zituen atzo goizaldean, ustez Jausoro eta Umansoro auzoen artean kobrezko kableak lapurtu zituztelakoan. Atxilotutakoek 21, 25 eta 41 urte dituzte, eta ertzainek kobrezko hamar haril eta ustez lapurtzeko erabili zuten hainbat tresna antzeman zizkieten.

Goizeko 05:00ak inguruan izan ziren atxiloketak; Herrizaingo Sailaren arabera, ertzainek furgoneta bat ikusi zuten Txalon Erreka auzoan, eta bertako hiru lagun identifikatu zituzten. Iturri honek adierazi duenez, hiru atxilotutakoak lokatzez zikinduta zeuden, eta ibilgailuaren atzekaldean atzeman zizkieten harilak, pala eta esku zerra eta eskularru pare bat. Halaber, Jausoro eta Umansoro auzoen arteko zortzi faroletan kableak “lapurtuta” zeudela ohartu zen Ertzaintza.

Atxilotutakoek aurrekariak dituzte, enpresetan lapurretak egitea eta kableak ostea egotzita.


Zerbitzu gida osatuko dute, 65 urtetik gorakoentzat

65 urtetik gorako herritarrentzat, zerbitzu gida bat osatuko dute. Hala erabaki zuen Jubilatuen Mahaiak, asteartean egin zuen bileran.

Udaleko Zerbitzu Sozialek eta jubilatuen hainbat ordezkarik osatu dute taldea, Jubilatuen Mahaia izendatu dutena, «adin tarte horrekin zerikusia duten programak, planak eta politikak elkarlanean erabakitzeko», Hernaniko Udalak azaldu duenez.

Mahai hori osatzen duten kideak honakoak dira: Xabier Lertxundi, Zerbitzu Sozialetako lehendakaria; Goiz Eguzki, Odol Emaileen Elkartea, Emakumeen Elkartea, Amher eta Caritaseko ordezkariak; eta beste zenbait herritar.

Asteartean egin zuten batzarrean, landu zuten 65 urtetik gorakoentzat zerbitzu gida hori osatzeko proposamena, eta zein informazio bildu zerbitzu gida horretan.


Astigarraga, "Oh Happy Day"saioko txapelduna

Eibar bigarren sailkatu da eta Mallabia hirugarren. Ikusleen saria Eibarrek jaso du.

Astigarragako taldea da "Oh Happy Day"ko aurtengo txapelduna. Larunbatean ikusi ahal izan genuen zuzeneko galan eskuratu zuen txapela Astigarragak. Emozioz beteriko saioa izan zen. Imanol Elizasu Errenteriako Oinarri abesbatzako zuzendariaren eskutik jaso zuen Rodri de Vera Astigarragako zuzendariak, sari preziatua, irabazlearen txapela eta garaikurra. Gogoratuko duzuenez, Oinarri abesbatzak eskuratu zuen garaipena iazko edizioan. Horrez gainera, Astigarragako taldeak 10.000 €ko saria eskuratu du.

Finalistek bina abesti eskaini zituzten eta epaimahaiari zail jarri zizkioten gauzak. Hiru taldeek lan bikaina egin zuten eta azken unera arte tentsioa nabarmena izan zen abeslarien artean.

Platoan ez ezik, hiru finalisten herrietan ere zirrara izan zen nagusi. Eibar, Mallabia eta Astigarragako herritarrek zuzenean jarraitu zuten larunbateko emanaldia kalean jarritako pantaila erraldoien bitartez.

Emanaldi guztiak entzun ostean, epaimahaiak erabakia hartu zuen. Klaudio Landak gutunazala ireki eta irabazlearen izena ozen irakurri zuen. Astigarragako taldekideen artean negarra, poza eta algara nagusitu ziren, baita herritarren artean ere.

Bestalde, Eibarko taldeak eskuratu zuen Ikusleen Saria. Eibarko taldeak 2.000 €ko saria poltsikoratu zuen. 5440 SMS&' || 'nbsp; jaso ziren guztira.

"Oh Happy Day" izan zen larunbat gauean, ETBko saioen artean, ikusle gehien izan zuen saioa. Euskaldunen artean % 15,5eko share-kuota eskuratu zuen.


Ohiko bilkura, ostegunean, 20:00etan


Merkatu txikia egiteko bilketa ostiralera arte egingo dute ikastolan

Aurreko urteetan merkatu txikiak izan duen harrera ikusita, «balorazio oso positiboa» egin dute Andramendi Ikastolako arduradunek. Hala, aurten ere bigarren eskuko azoka antolatzea erabaki dute, «hondakinen prebentzioan eragiten» jarraitzeko asmoarekin.

Azoka hori egin ahal izateko, ordea, «denen laguntza» behar dute. Hala, «etxeko armairuak astindu» eta erabiltzen ez diren eta egoera onean dauden arropa, jostailu, liburu eta tresnak eramateko eskatu dute. Ostiralera arteko epea izango da horretarako, 16:30etik 17:30era bitartean. Bilgunea ikastolako sarrera nagusian izango da.


"Espainiako Gobernuarekiko konfiantza erabat hautsita daukagu"

2003ko apirilaren 8an hil zuten AEB Ameriketako Estatu Batuetako tropek Jose Couso kameralaria. Wikileaksen filtrazioen harira jakin da Espainiako eta AEBetako gobernuak elkarlanean aritu zirela Justiziaren jarduna oztopatu eta kasua artxibatzeko. «Iritzi publikoaren borroka», ordea, irabazi egin dutela uste du Joseren anaiak, Javier Cousok (Ferrol, Galizia, 1968).


Giltza

Piztu argia, itzali argia esaten dugu. Baina argiari ematekoa hondatu bazaizu, etengailua konpondu beharko zenuke, hiztegiak hala ematen du, behintzat, erdaretako interruptor/interrupteur. Garai batean, ordea, giltza esaten genion, giltzak zeukan argiaren sekretua: giltzari eman, eta argia egiten zen; giltza kendu, eta ilunpea. Koldo Mitxelenak zioskun «aldiro-aldiro aldatzen eta aberasten ari den hizkuntza jakitea, argiaren giltza non dagoen jakitea bezalaxe» dela.

Italiako neorrealistentzat gizartean argi egitea zen beren artearen egiteko nagusia; pelikulak errodatzea eta nobelak idaztea argia piztuko zuten giltzak egitea zen haientzat. Joan zen asteburuan Carlo Lizzanik, pelikula eder askoren zuzendari (Maitale koitaduen kronikak…) eta gidoilariak (Alemania 0 urtea, Arroz mikatza…) bere buruaz beste egin zuen. Ohartxo bat utzi zien bere oinordekoei: «Giltza kentzen dut».


Adinkeria sexistari buruz berba egingo dute gaur eta bihar, Leioan

Adinkeria gure gizartean ematen diren hiru diskriminazio mota handienetako bat da, arrazismoaren eta sexismoaren atzetik. Adineko emakumeek pairatzen dute diskriminazio hori gizartean oso modu naturalizatuan dago ezarrita. Horri aurre egiteko, adinkeria sexistari buruzko jardunaldia antolatu du Bizitzen Fundazioak, bihar, Leioako Mendibile Jauregian (izen-ematea: isabel@bizitzen.org / 946 232 744). Aurretik, gaur arrastian, berbaldia emango du Cesar Charrok, Kultur Leioan.

Bizitzen Fundazioko berdintasun-proiektuen arduraduna den Isabel de Blas Buruagak adierazi duenez, gai horretaz arduratzen den Leioako taldea "aitzindaria" da; "Leioako Udalagaz, Bizitzen Fundaziokook dinamizatu eta bideratu dugu", azaldu duenez. Lehenengo taldea otsailean batzen hasi zen, Kultur Leioan; zortzi saioa egin zituzten. Uda ostean, talde berberak saioak egiten jarraitu zuen eta bigarren talde bat martxan ipini zuten.

Egun hauetako jardunaldiak emakumeen ekimenez sortu dituzte, eta Bizitzen Fundazioak bideratu ditu. Tailerren helburu nagusia "emakume nagusien boteretze kolektiboa" da. "Horrek esan gura du jarraipen bat izateko jaio den proiektua dela", esan du Blasek.

Egitaraua

Abenduak 13, eguaztena

18:30 Berbaldia, Cesar Charrogaz, Kultur Leioan: "Personas mayores y seguridad". Sarrera, doan.

Abenduak 14, eguena

10:15 Ongi etorria:

- Mari Carmen Urbieta Leioako alkatea.

- Enara Díez Oyarzun Berdintasun zinegotzia.

- Maria Guijarro (Bizkaiko Foru Aldundiko Berdintasun zuzendaria).

10:30 Berbaldia, Irati Mogollónegaz (EHU): "Sostenimiento de la vida: estrategias colectivas, retos y oportunidades".

11:45 Atsedenaldia eta kafea.

12:15 Berbaldia, Fran Olavarríagaz ("Qmayor aldizkari digitala): "El edadismo en los medios de comunicación. Lenguaje y discriminación".

13:30 Goizeko atalaren bukaera.

17:00 Anna Freixasagaz partekatzen: "El edadismo sexista y envejecimiento feminista".

18:30 Leioako esperientzia. Bertoko aitzindariakaz mahai-ingurua.

19:15 Leioako adierazpenaren irakurketa eta atxikimenduak.

19:30 Amaierako luncha eta musika.


Euskal Ezkontza Astrabuduan: 1883ra itzulera

Bigarrenez, XIX. mendeko benetako euskal ezkontza baten antzezpena egingo du Trabudu Dantzari Taldeak. Domekan da hitzordua, hilaren 16an; egun osoz, 1883an egindako Juana de Acha eta Julian de Aguirreren arteko ezkontza berpizten ahaleginduko dira antzezleak Astrabuduko kale eta plazetan. Gonbidatu-kopurua, egundokoa: gura duten herritar denak.

Orain urte bi bururatu z¡tzaien Trabuduko kideei antzinako ezkontza bat ahalik eta modurik errealenean erakustea, taldearen 40. urteurreneko ospakizunetan. Orduko hura oso arrakastatsua suertatu zela eta, errepikatzea erabaki dute. Julian de Aguirre eta Juana de Acharen arteko ezkontza aukeratu dute horretarako, oso arrazoi on batengatik: "Familia hura oraindino Astrabuduan zutunik dauden baserri apurretako batean bizi izan zen".

Esan beharrik ez dago baserri hartatik (Atxes baserritik, alegia) irtengo dela ezkontza-segizioa emaztea izango denaren eta haren familiaren bila, Etxezarrera. Handik San Lorentzoko elizara joango dira denak.

Lehenengo ekitaldian, eliza-akta irakurri eta Altzaga abesbatzak kantatuko du, eta ondoren Josu Murueta plazaraino joango dira denak. Han kantu gehiago egongo da, Astrabuduko Kantagunearen eskumenez.

Musikarekikoak eginda Mendiguren plazara joango da ezkontza. Hantxe, notario batek ezkontza-kontratua irakurriko du. XIX. mendeko ohiturak agintzen zuen kontratua irakurtzea lehenik eta ezkontza bera egitea ondoren, baina oraingo honetan ordena aldatu dute antolatzaileek, "logistika-arazoak direla eta".

Baserria, txapel bi eta ohe osoa

Kontuak kontu, kontratuaren irakurketak aukera emango du jakiteko familia bakoitzak zer ekarpen egin zion familia sortu berriari 1883ko ezkontza hartan. Ondasunik garrantzitsuena Atxes baserria izan zen; beste batzuk berriz bitxiagoak irudituko zaizkigu XXI. mendekooi, pare bat txapel edo ohe oso bat, berbarako.

Trabudu taldeak dokumentazio-lan handia egin du ezkontza ahalik eta ondoen antzezteko. Besteak beste, hara joandako pertsonaia esanguratsuen berri izatea lortu dute, eta hala, garaiko alkatearen, abadearen eta medikuarena egingo duten antzezleak izango dira besteak beste, izen-abizen eta guzti.

Irakurri beharrekoak irakurritakoan, herri-bazkaria eta arrastian erromeria egingo dituzte ospakizun-antzezpenari amaiera emateko. Joan gura duten guztiei garaiko baserritar jantziz joatea eskatu diete antolatzaileek. Eta esan bezala, mundu guztia dago gonbidatuta.

Egitaraua osorik:

11:30 Gonbidatuen topaketa, Don Tomas parkean, elizaren ondoan.

12:00 Eztei-segizioaren irteera, senargaiaren (Atxebidea, 7) eta emaztegaiaren (Atxebidea, 8) etxeetatik.

12:15 Irakurketa, elizan.

12:30 Kantagunea taldearen ondoetorria eta eskaintza ezkonberriei, Josu Murueta plazan.

13:30 Ezkontza-hitzarmenaren eta kontratuaren irakurketa, Mendiguren plazan.

14:00 Aurreskua.

14:30 Herri-bazkaria Mendiguren plazan.

18:00 Erromeria.


Nafarroa GRAVN-eko trinketean nagusi

Asteburuan GRAVN txapelketako trinketeko finalak jokatu dira. Nafarroak jokoan zeuden 15 finaletatik 13 jokatu zituen, eta horietatik zortzi irabazi zituen. Hortaz trinketeko txapelduna izan da, 8 garaipenekin. Nafarroako Pilota Federazioko presidenteak jaso zuen trinketeko txapeldunen trofeoa. Bizkaiak 5 garaipen lortu ditu eta 4 final huts egin, eta Gipuzkoa sailkatu da hirugarren, bi garaipenekin. Asteburu honetan ezker paretako frontoiko finalak jokatuko dira Gasteizen eta Llodion. Nafarroa 19 finaletan ariko da, Bizkaia 14tan, Gipuzkoa 9tan, Araba 5etan eta Errioxa 3tan.


Baskoniak etxetik kanpo irabazi nahi du Euroligan, Zalgirisen aurka

Atsedenik hartzeko betarik gabe, gasteiztarrak Lituaniara doaz, oso sasoiko dabilen eta joko ikusgarria egiten duen taldearen aurka aritzeko.

Real Madril jipoitu ostean indarberrituta dagoen Baskoniak lehen garaipena lortu nahiko du etxetik kanpo aurtengo Euroligan, Zalgiris Kaunasen aurrean.

Atsedenik hartzeko betarik gabe, gasteiztarrak Lituaniara doaz, oso sasoiko dabilen eta joko ikusgarria egiten duen taldearen aurka aritzeko.

Pedro Martinezek ezin izango ditu erabili Patricio Garino eta Ilimane Diop jokalariak. Lehenari ebakuntza egin diote asteazken honetan, igandean maisalezurra apurtu eta gero; bigarrenak, aldiz, atzamar bat hautsi zuen Real Madrilen kontrako norgehiagokan.

Sarunas Jasikeviciusen mutilak lau partida irabazita eta hiru galduta iritsiko dira lehiara, asteartean Unicaja Malagari luzapenean irabazi eta gero.

Azpimarratzekoa da talde lituaniarrak batez ere etxetik kanpo erakusten duela bere indarra; izan ere, Bartzelonaren, Armani Milanen eta Unicajaren etxean irabazi baitu.

Nahiz eta izar handirik ez duten, taldeko buru ageri direnak Kevin Pangos eta Paulius Jankunas dira.

Baltikokoak hirugarrenak dira balorazioaren sailkapenean, eta punturik gehien sartzen duen bigarren taldea da, batez beste 81 puntu sartzen baitituzte.

Baskoniako jokalariak adi egon beharko dute lituaniarren jaurtitzaileekin, hiruko jaurtiketan eraginkortasun altua baitute, % 42koa, hain zuzen ere, lehiaketako bigarren onena.

Osteguneko lehia horretan talde bien arteko berdintasuna apurtuko da, orain arte hamasei aldiz jokatu baitute elkarren aurka, eta bakoitzak zortzi garaipen lortu ditu (horietako hiru aurkariaren etxean).


Gaur irabaziz gero, final haundian izango dira Olaizola eta Mendizabal

finalERDIETAKO azken partidua jokatuko dute gaur arratsaldean Donostiako Atano III pelotalekuan. Ez da nolanahiko partidua izango, aurrez aurre izango baitira egungo txapeldunak diren Aimar Olaizola eta Oier Mendizabal alde batetik, eta Oinatz Bengoetxea eta Ruben Beloki bestetik. Bi bikoteek finalerdietan jokatu diren bi partiduetatik bat irabazi dute. Beraz, gaurko norgehiagokan garaipena eskuratzen duena, final haundian izango da. Partidua gaur arratsaldean izango da, jaialdiko bigarrena.

Finala hilaren 28an

Final haundia Atano IIIa pelotalekuan jokatuko da, dagoeneko sailkatuta dauden Mtnz. de Irujo eta Goñi IIIaren kontra.


Jexux Arrizabalaga: ‘1813, abuztuaren 31ko sarraskia’

Urtero, abuztuaren 31n Donostian gertatu zen sarraskia gogoratzen da. Egun horretan eta ondorengoetan 1.600 donostiar herritar hil ziren, edo hobeto esanda, hil zituzten.

Sarraski hori gogoratzeko aspalditik datorkigu Abuztuaren 31 kalean 22:00ak aldera egiten den ospakizun duina. Ospakizun honetan Abuztuaren 31ko argiak itzaltzen dira, eta balkoietan kandelak pizten dira. Txistulariek Donostiako ereserki zaharra jotzen dute, eta koruak abesten du ereserki hori San Bizente elizaren atarian, dantzatu ere egiten da. Kalean zehar, Kainoieta parean, oholtza jartzen dute, eta abesbatzak garaiko bertsoak eta abestiak kantatzen ditu; azkenik, Santa Maria elizaren atarian, berriro abesbatzak garaiko kantuak eta bertsoak abesten ditu. Ez dakit noiztik datorren ospakizun hau egiteko ohitura. Betidanik ezagutu dut eta duintasun handiko ospakizuna dela iruditzen zait.

Azken urte hauetan, berriz, iluntzeko ordu hori baino lehenago garai hartako militar jantzi eta arma disdiratsuekin batzuek aliatuena egiten eta beste batzuek frantsesena Bretxatik hasita kalean gora eta kalean behera ibiltzen dira elkarri tiro eginez.

Inon ez da irudikatzen militar horiek, hain zuzen, aliantza osatzen zuten Ingalaterrako, Espainiako eta Portugalgo erresumetako armada horrek hirira sartu zirenean ez zietela tiro egin frantsesei herritarrei baizik. Bertan bizi zirenei egin zieten tiro, eta ez hori bakarrik, horrez gain harrapatu zituzten emakume guztiak bortxatu zituzten eta batzuetan bortxatu ondoren hil.

Gainera, Abuztuaren 31 kalean Urgull mendi maldako etxeak salbu, hiri guztiari su eman zioten, aurrez ahal zuten guztia arpilatu eta makina bat herritar zauritu eta hil ere bai. Hasieran esan bezala, garaiko udalak egun horretan eta ondorengoetan 1.600 herritar hil zirela esan zuen.

Sarraski hori irudikatzen saiatzen dena Donostia Sutan elkartea da. 2012.urtetik 1813an gertatutako sarraskia salatzen dihardu, azken urte hauetan antzerki ibiltariaren bidez- aurtengoa abuztuaren 25an egin da- eta aurreko urteetan eta bereziki 200. Urteurrenean Plaza Berriako oholtzan aurkeztu zuen (ikus Donostia Sutan bloga).

Gainera, aipatutako urte hauetan gai honen inguruan hitzaldiak antolatzen ditu- aurtengoa abuztuaren 29an izan da- horrez gain Berripapera kaleratzen du eta sarraskiaren inguruan panelak jartzen ditu San Bizente elizako hesian, adieraziz zer gertatu zen sarraskiaren aurretik eta sarraskian bertan.

Honekin guztiarekin, elkarte honek aditzera eman nahi du hemen Donostian gertatu zen izugarrikeria. Oraindik ezkutatu nahi dutena. Aldi berean, elkarte honek aditzera eman nahi du “alboko kalteak” izenarekin ezagutzen dugun hori inola ere ezin dugula onartu, alegia, orduan bezala gaur egun ere zibilek ordaintzen dituztela militarrek egiten dituzten gerra horiek, egun hauetan Yemenen, Sirian eta abar ikusten ari garen bezala.

Amaitzeko esan, inongo edukirik gabeko gero eta hiri eta herri gehiagotan egiten diren ospakizun militar hauek (Gasteiz, Tolosa…) ez dituela onartzen Donostia Sutan elkarteak.


San Migelak Oñati eta Aretxabaletan eta musika nonahi

Jai giroa gura duenak nahi adina aurkitu dezake egunotan Oñati eta Aretxabaletako San Migeletan. Hala ere, musika eta antzerki hitzordurik ez da faltak. Jaraian, kultura agenda.

Jaiak

Oñati

San Migelak. Gaur hasiko dira oñatiarrak San Migel jaiak ospatzen. Domekara arte ekitaldi ugari egongo dira.

Aretxabaleta

San Migelak Aretxabaletan ere. Hainbat ekitaldi egongo dira domekara arte: besteak beste, Artisau feria eta XIII. azoka biologikoa. 10:00etan hasi eta 14:00ak arte postuz josita egongo dira kale nagusiak.

Musika

Elgeta

Los Reyes del Ko blues taldeak kontzertua egingo du Espaloian. Gaur, egubakoitza, 22:30ean.

Arrasate

Decepción taldeak kontzertua gaur Gure Leku tabernan, egubakoitza, 23:00etan.

Oñati

Udal musika bandaren emanaldia, bihar, zapatua, , 13:00etan, herriko plazan.

Punk-rock kontzertua San Migel jaien barruan: Travis Bickle, Never Surrender, Golpe de Estado, Peter & the Test Tube Babies eta Chelsea taldeek. Bihar zapatua 22:00etan.

Argi beltz ikuskizuna, Sotto Vocce orkestrarekin. Tirri-tarra eta Oñatiko Ganbara abesbatzak hartuko du parte. Bihar, 23:00etan Herriko plazan.

Bergara

Disko jartzaileen emanaldia: Elektro_k eta 2zur2 arituko dira diskoak jartzen gaur eta bihar Ziripot tabernan 23:00etan.

Organo erromantikoaren zikloaren barruko emanaldia Nazioarteko 8. zikloaren barruko emanaldia da.

Aretxabaleta

Mikel Deunaren kontzertua herriko abesbatzarekin Leizarra musika eskolako abesbatzak eta Aretxabaletako abesbatza arituko dira.

Antzerkia

Oñati

Niño Costrini. Zirkua, umorea eta akrobaziak tartetatuko ditu artistak. Bihar Foruen plazan.

Arrasate

Bertso Raperoak, Arizmendi ikastoilako irakasle eta gurasoek enatzeztua. Amaia antzokian gaur 22:00etan.


Galizia ezagutuko dute Beraungo erretiratuak

Ekainaren 3tik 10era Galiziara bisita egingo dute Beraungo Bienvenido erretiratuen elkarteko kideek. Informazio gehiago eskuratzeko edo izena emateko elkartetik pasatu beharko da edo 943 34 15 38 telefono zenbakira deitu.

Ez da hurrengo asteetan egingo duten ekitaldi bakarra izango. Hilaren 26an (ostirala) udaberriko jaia egingo dute auzo elkartearen areto nagusian.


Itziar Mikelperizenaren margolanak

Bertizko Partzuergo Turistikoak antolatutako ehiza jardunaldi gastronomikoak ilustratzeko aurten aukeratu den irudia Itziar Mikelperizenaren margolana izan da. Bertzalde, ehiza eta eskualdeko paisaien inguruko bere lanak ikusteko aukera ere badago Iruritako Olari jatetxean.


Ostegun Santu egunez, zazpi ospakizun gaur bailara osoan

Ostegun Santu eguna da gaur, eta hori horrela, makina bat ospakizun izango dira, bailara osoko elizetan.

Goizuetan bakarrik egingo dute penitentziako sakramentuaren eginkizuna, 08:00etan. Baina arratsaldean, guztietan ospatuko dute Jaunaren afariko elizkizuna. Hernanin, hiru zita izango dira: Agustinetan 17:30etan, San Jose Langilean 19:30etan, eta San Joan Bataiatzailean 20:00etan. Ereñotzun, berriz, 18:00etan izango da, San Antonio elizan.

Arratsaldeko 18:00etan egingo dute Astigarragan ere, Andre Maria elizan. Eta 19:00etan izango da, Goizuetan.

Gurutz bidea, bihar goizean

Bihar, berriz, gurutz bidea egingo dute, Hernanin eta Astigarragan. Goizeko 08:30etan abiatuko dira hernaniarrak, Santa Barbarara bidean. Eta 10:00etan egingo dute gurutz bidea astigartarrek, Andre Maria elizaren inguruan.

Arratsaldean, berriz, Jaunaren heriotzaren ospakizunak izango dira, Hernaniko hiru elizetan, Ereñotzun, Astigarragan eta Goizuetan.


Inperioaren arazo ekonomikoak

AEBek azken hamarkadetan, Vietnamen, Kuwaiten, Iraken, Afganistanen eta beste hainbat tokitan gerretan parte hartuz, egindako gastu militar burugabeak defizit publiko ikaragarria sortu du.

Historiako inperio gehienak arazo ekonomikoen ondorioz erori ziren. Une jakin batean gastu militar kontrolaezinak egin behar izaten zituzten, inperioari eusteko, eta, maila horretan jarraitzeko, zergak igo behar zituzten; diruak balioa galtzen zuen, inflazioak gora egiten zuen eta, azkenean, denak eztanda egiten zuen.

Baliteke AEBetan antzeko zerbait gertatzea. Azken hamarkadetan, Vietnameko, Kuwaiteko, Irakeko eta Afganistango gerretan sartuta, gastu militar handia izan dute eta horrek defizit publiko handia eragin du.

Bestalde, AEBek esportatzen dutena baino askoz gehiago inportatzen dute, eta horrek defizit handia eragiten du merkataritza balantzan. Beste edozein herri porrot ekonomikoan egongo litzateke egoera ekonomiko horretan.

AEBek, ordea, trikimailu sinple bati esker egiten diote aurre defizit handi horri: dolarrak, inperioren moneta, sortzeko makina eurek dute. Guztiek erabiltzen dute dolarra nazioarteko salerosketetarako, eta, halaber, guztiek erosten dute AEBetako zor publikoa.

Horrela ordaindu du Washingtonek gastu militarra, baina, funtsean, denek zekiten egoera eutsiezina zela.

Estatu Batuek kontuak orekatu behar dituzte; bestela, lehenago edo beranduago, dolarra baliorik gabeko paper bilakatuko da. Txinak jakinaren gainean jarri du Washington, mehatxu eginez ia-ia; 1,2 bilioi dolar ditu Txinak eta diru horren zati handi bat galtzeko beldur da orain.


Erasoak kontrolik gabeko taldeen ekintzak izatea espero du Zabaletak

Aralarren buruzagiak uste du "kalte handiena" ezker abertzaleari egiten diola eta garrantzia kendu dio kale erasoak gaitzesteko "gaitzespen" hitza erabili ez izanari.

Patxi Zabaleta Aralarreko koordinadore nagusiak espero du azkenaldian Euskal Herrian izan diren kale erasoak "kontrolik gabeko taldeenak" izango direla, izan ere, ezker abertzaleari egiten omen diote "kalte handiena".

Zabaletak Radio Euskadiri emandako elkarrizketa batean azaldu duenez, ezker abertzaleak "zalantzarik gabe gaitzetsi ditu" erasoak, "bere terminologia erabiliz".

Zabaletarentzat "bigarren mailakoa" da ezker abertzaleak "ohiko hitzak" erabili izana, kale erasoak salatzeko "gaitzespen" hitza idatzi ez izana.

Ezker abertzaleak ''Zutik Euskal Herria'' dokumentua ("bide zibil eta politikoak bakarrik erabiltzearen aldeko apustu garbia egiten dute bertan", Zabaletaren esanetan) "babesten jarraitzea, hamar hilabeteren ondoren, kontuan izatekoa da", Aralarreko koordinadore nagusiaren arabera.

NaBairen etorkizuna

Bere ustetan, nahiz eta etorkizunean ezker abertzalea bildu dezakeen beste alderdi bat sortu, Nafarroa Bairen izateak ez du zentzurik galduko.

NaBai "abertzale eta progresista guztiei zabaldutako proposamen taktikoa da". Batasunak ere bat egitearen aukeraren inguruan galdetu diotenean, "ezker abertzale plural, transformatzaile eta gainontzeko alderdiekin harremanak izateko gai denak, ezkerrak politikan duen lekua bere lekua hartu behar du" erantzun du Zabaletak.

Aralarreko kideak hauteskundeetara nola aurkeztuko diren erabakitzeko eperik ez dutela esan eta ideia bat azpimarratu du: "Indar politiko guztiekin batera bidea egiten jarraitu beharra dago, independenteei ateak zabalik utziz".


Hondakinak bereizten ikas daiteke Gipuzkoa plazan

Birziklatzearen garrantziaz ohartarazteko, beiratea duen etxea jarri dute Gipuzkoa plazan. Olaiak Aitorri irakasteko saiakerak bertatik igarotzen direnen jakin-mina piztu du.

Oinezkoak etengabe gelditzen dira 'Olaiaren erronka' ikusteko

Joan den ostegunetik igandea arte 30 metro koadrora iristen ez den apartamentua da Aitor Beltran eta Olaia Gil Sanchez aktoreen antzeztokia, 10:00etatik 20:00etara bitartean. Bertatik igarotzen direnek bi gazteek hondakinen banaketaren inguruan dituzten zalantzak nola argitzen dituzten ikusiko dute; eta aldi berean, egunerokotasunean baliagarri izango zaien informazioa jasoko dute. Hori da San Marko Mankomuniteak, Ecovidrioren eta Ecoembaseren laguntzarekin, abian jarri duen Olaiaren erronka ekimenaren xedea. Hala ere, kuxkuxean ibiltzeko hurbiltzen direnek, gero horiek aurrera eramango dituzten beste kontu bat da.

Goizeko hamarrak baino lehen, Gipuzkoa plazan dagoen etxearen aurrean inor ez dago. Errezel beltza zabalik dago, eta ezin da barrukoa ikusi. Atearen eskutokian botila bat duen poltsa zintzilik dago. Oinezkoak aurrera eta atzera dabiltza, baina ez diote gehiegi erreparatzen egiturari. Ordu laurden geroago, ordea, egoera guztiz bestelakoa da. Euri tanta ahulek ere ez dute galarazten jendea beirate aurrean gelditzea. Herritarren begi-bistan bi gazte gosaltzen ari dira; eta bozgorailuetatik euren solasaldia entzuten da. Nola ez, birziklatzearen inguruan ari dira. Egongelako altzarietako batean, bihotz itxurako paper itsaskorretan “birziklatzea erraza da” irakur daiteke, eta hondakinak biltzeko edukiontziei, zertarako diren zehazten duen afixaz gain, begiak eta ahoa ere jarri dizkiete maizterrek.

Oinezkoen jakin-mina ezinbestean pizten dute, eta begiratu gabe igarotzen denik ez da. Batzuek begiratu azkarra besterik ez dute egiten; beste batzuek, berriz, aurretik igaro artean gertatzen den guztiari erreparatzen diote; gainontzekoek, aldiz, gelditzea erabakitzen dute. Hauen artean ere, denetarik dago: urruti jartzen direnak, ikusiak izan nahiko ez balute bezala; edo San Marko Mankomunitateak etxe aurrean utzitako eskuorriak hartzeko aitzakian-edo beiratera hurbiltzen direnak. Kristaletik gertu dagoen gizon batek, zehaztasun txikiena galtzeko beldurrez balego bezala, ondoan gelditu den bikoteari esan dio barre artean “Anai Handia bezala da. Dena ikus dezakezu” .

Barrutik egoera xelebrea da. Aitor eta Olaia “uste baino erosoago” daude. Etxean bezala, kafetxoa hartu, solasalditxoa egin, film bat ikusi, etxeko egitekoez arduratu… behar dute. Horiez gain, bisitak ere izaten dituzte, birziklapenari buruzko galderak egiteko edo bizipenak azaltzeko.

Kanpokoek diotena ez da ia entzuten. Barrukoen arreta bereganatzeko gizon batek kristala jo duen arte. “Esaten duzuen guztia entzuten da”, esan du ikusleak. Barrutik, Aitorrek “hori da ideia” erantzun, eta hondakinen banaketarekin duen borrokan jarraitu du.

Aitor – Birziklapen kontuetan hasiberria

«Ez nekien zenbat edukiontzi ziren, ezta zein koloretakoak ere»

Aitor donostiarrak ia astebete darama Gipuzkoa plazako etxean sartuta. Horren aurretik, hondakinak bereizteko ez ohiturarik ezta interesik ere ez zuen.Olaiaondoan izan duen egunotan zer edo zer ikasi duela dirudi. Aitorrekin hitz egin du IRUTXULOKO HITZAk, ez aktorearekin, maizterrarekin, baizik.

Etxean sartu arte ez duzu inoiz birziklatu…

Ez, ez.

Utzikeriagatik, ezjakintasunagatik…

Bien arteko nahasketagatik. Ez da kontra nengoela, ez zen printzipio bat. Baina nire etxe azpian ez dago edukiontzirik, harraska azpian ez zaizkit ontzi guzti horiek sartzen… Azken finean, utzikeriagatik.

Egunotan zerbait ikasi duzu?

Asko. Kontu guzti hau guztiz ezezaguna zitzaidan. Ez nekien ez zenbat edukiontzi ziren ezta zein koloretakoak ere.

Altzari batetik zintzilik “birziklatzea erraza da” dioen eskulana duzue. Hala al da?

Olaiak jarri zuen. Erraza da, baina batzutan ez horrenbeste, zalantzak sortzen direlako. Ez niri. Jendea etortzen zaigu zalantza askorekin. Esaterako, plastikozko gauzak botatzen dituzte edukiontzi horira, baina plastikozkoak izateaz gain, ontziak izan behar dira…

Olaia duzu irakasle nagusia, baina etxera etorri zaizkizuen gonbidatuengandik ere ikasiko zenuen, ezta?

Lehen egunean Andoni Luis Aduriz sukaldaria etorri zen. Birziklatze kontuetan oso tipo jantzia da; bere kabuz egiten duenaz gain, bere jatetxeak ere izugarrizko konpromisoa du. Konposta banatzen dute inguruko baserrietan… [Olaiak zuzenketa egin du: “Hondakin organikoak uzten dizkiete konposta edo txerri jan bezala erabiltzeko”]. Ikusi duzu ez dizudala ondo azaldu. Konposta eta oraindik menderatzen ez ditudan beste hitz batzuk daude…

Jendeak bere galderak luzatzen al dizkizue?

Bai, parte hartzen du. Debateren bat izan da. Gaur, esaterako, iristean ateko eskutokian Salfuman bote bat genuen. Ohar bat utzi digu esanez berarekin zer egin ez dakiela, plastikoa izan arren toxikoa delako; eta faborez blogean erantzuteko.Erantzungo diogu. Olaiak erantzungo dio.

Galderei erantzuteko gai al zara?

Ni mundu honetan graduatzen ari naiz, titulua ateratzen; hemen irakaslea Olaia da. Hala ere, kalera irtetean egiten dizkidaten galdera batzuk erantzuteko gai naiz, badakizkit; baina beste batzuk oraindik ez. Batzuetan eztabaidak ditugu, ados ez nagoelako. Hau zergatik egin behar dugun, zergatik nik, beste norbaitek egin dezala, ni presaka nabil…

Hortxe duzu galdera, zergatik birziklatu behar da?

[Olaia: “Aitor ikasitakoa esan, mesedez”] Olaiak esaten duenez, bere aburuz, birziklatu egin behar da. Atzo –herenegun– ingurumen hezitzaile bat etorri zen eta berak era positiboan azaldu zuen. Birziklatuz gero lehengai asko berrerabil ditzakegu. Aluminio paperak, adibidez, harrapatu ninduen. [Olaiari materialaren izena galdetzen dio] Bauxitaren bidez aluminio papera lortzen da, eta hori mendietako harrobietatik atera behar da. Errazagoa da papera berrerabiltzea. Positiboki esanez, gauzak lortzen direlako.

Ekimenak herritarrek kontzientzia hartzeko balioko duela uste duzu?

Hori uste dugu. Atzo–herenegun– beste emakume bat etorri zen arropa zaharrarekin zer egin ez zekiela. Kafea hartzera gonbidatu eta hizketan aritu ginen. Nik ez nekien zer egin horrekin. Olaia erosketa egiten ari zen, eta konpromisoa zen niretzat. Telefonoz deitu nion, eta Old Berriko kuboetara, zuriak direnak, eramateko esan zidan; eta andrea harantz joan zen. Ondo sentitu nintzen.

Edukiontziak bereizten al dituzu orain?

Begiak, ahoa jarri dizkiogu tentagarriago egiteko, eta bideoklipa ere egin genuen.

Hilabete barru, atez atekorako prest egongo zara…

Horretan ere ikasi beharko nuke. Nahikoa dut hemen gertatzen denarekin, bestea ez dut ukitu ere egin.


LGTBIfobiaren aurkako tokiko behatokia eskatu dute

2017an orientazio sexual eta identitate generoarekiko gorroto delituek gora egin dutela ohartarazi du Lumagorri taldeak, eta kasu hauek artatzeko eta LGTBI kolektiboa ikusarazteko behatokia eskatu diote Udalari.

Lumagorri Heterosexismoaren aurkako taldeak orientazio sexual eta identitate generoarekiko gorroto delituen aurkako tokiko behatokia sortzea eskatu dio Gasteizko Udalari. Izan ere, taldeak emandako datuen arabera, 2017an gora egin zuten Gasteizen LGTBI kolektiboaren pertsonen aurkako erasoek. Behatokiaren helburua eraso hauei erantzun juridiko eta soziala emateaz gain, biktimak laguntzea eta kolektiboa ikusaraztea izango litzateke.

Plataformako bozeramaile Sejo Carrascosak adierazi du gorroto delitu hauei erantzuna emateko EAEn badagoela Berdindu zerbitzua, baina "askotan eskasa" da, eta zenbait kasutan, "ez da existitzen". Zentzu horretan, Gasteizen horrelako erakunde bat sortzeko beharra azpimarratu du. Besteak beste, kasu hauek artatzeko baliabideak urrun daudela azaldu du: "Arreta psikologikorako zerbitzua, adibidez, Bilbon dago, eta gainera ordutegi zehatz batekin. Hortaz, ikasten edo lanean ari bazara, ezin zara joan".


Mater ontzi museo ekoaktiboak Ondarroan hasi du ‘Izan itsas zaindari!’ kanpaina

Arrantza jasangarria eta kontsumo arduratsuaz jabetzea helburu duen Izan itsas zaindari! kanpaina berria aurkeztu du gaur [urrriak 29] eguerdian Mater ontzi museo ekoaktiboak Ondarroako portuan. Kanpaina ibiltariak Bizkaiko uretan egingo duen geldialdi bakarra izango da Ondarroakoa. Kanpaina Gipuzkoako kostaldeko beste hainbat portutarako iritsiko da. Datozen bi hilabeteetan Pasaian, Getarian eta Orion emango diote jarraipena.

Kanpaina ibiltariaren inaugurazio ekitaldian Zunbeltz Bedialauneta Ondarroako alkatea, Josebe Azpiri Zaldupe Eskolako zuzendaria, Imanol Lasarte Zubi Zahar Herri Ikastolako zuzendaria eta Maite Sesma Zubi Zahar ikastolako irakaslea, Eusebio Arantzamendi Kalare Deuna kofradiako presidentea, Antiguako Ama arrantza eskolako ikasleak eta Mikel Santiso arrantza eskolako zuzendaria egon dira, Izaskun Suberbiola Mater ontzi museo ekoaktiboko zuzendariagaz batera.

Arrantza sektoreak itsasoaren egoeran berebiziko garrantzia edukitzen jarraitzen duela agertu dute aurkezpenean. Mater ontzi museo ekoaktiboko zuzendariaren iritziz, gaur aurkeztu duten kanpaina ibiltariak zuzen zuzen erantzuten dio zeregin horri. “Kanpainaren helburuen artean dago arrantza herritarrengana hurbiltzea eta ezagutza areagotzea, arrantza mundua ezagutzera ematea modu berezi eta erakargarrian edota arrantza sektorean parte hartzen duten agente ezberdinei protagonismoa ematea. Badirudi, sarritan arrantza sektorea oso sektore ezezaguna dela herritar askorentzat eta horrexegatik, kanpaina honen bidez sektoreak bere barne hartzen dituen hainbat gai jorratu dira Ondarroako ikastetxeetan eta ontzi museoan bertan”.

Itsasoak ematen dituen onurak balioan jartzea beharrezkoa dela ere azpimarratu dute. “Itsasoak ematen digu, besteak beste, planeta honetan dagoen oxigenorik gehiena, %50a baino gehiago. Itsasoak ere elikagaiak ematen dizkigu eta klima erregulatzaile garrantzitsuena ere bada”.

Mikel Santiso eta Eusebio Arantzamendi, Itsas zaindari 2019 oroigarria eskuetan

Kanpainak itsas zaindariak behar dituela nabarmendu dute ontziko arduradunek, eta itsasoagaz duten loturagatik, aitortza egin diete Kalare Deuna kofradiari eta Antiguako Ama arrantza eskolari. Mikel Santiso arrantza eskolako zuzendariak eta Eusebio Arantzamendi kofradiako presidenteak 2019 Itsas zaindari oroigarria jaso dute Mater ontziko kapitanainaren eta zuzendariaren eskutik.

Aurkezpena eta gero ur gaineko museoa bisitatzeko aukera eduki dute bertaratuek. Ontziko profesional taldearen eskutik itsasoko gaiei buruzko hainbat alderdi landu dituzte. Besteak beste, baxurako arrantzontzi baten funtzionamendua zein eta arrantza tradizionalari buruzko hainbat azalpen eman dizkiete. Eta bisita borobiltzeko, Ondarroako itsasertz zoragarria bisitatzeko itsasoratu dira.

Egurrez eraikitako Mater atunontzi historikoa eguen [urriak 31] eguerdira arte egongo da lotuta Egidazu kaian. Bien bitartean, herritarrek ontzia bisitatzeko aukera edukiko dute. Museoan barrena ibiltzeko aukera eduki duten lehenak herriko ikasleak izan dira. Izan ere, kanpainaren arduradunek modu zehatzean zuzendu nahi dute publiko gaztearengana. “Kanpaina ibiltariak zeharkatuko dituen herri bakoitzean, ikastetxeek erakusketa bisitatzeko aukera izango dute gida baten laguntzaz”.

LH3 eta 4ko ikasleei bideratutako hainbat bisita gidatu eskainiko dituzte. Bertan, arrantza jasangarriari buruzko azalpenak emango dizkiete ikasleei, Ondarroan hain egunerokoa den arrantzari buruzko xehetasunak emanez eta sasoian sasoiko arranak zeintzuk diren azalduz. Kanpaina barruan honako bost ahulku emango dituzte: bertakoa eta garaikoa kontsumitzea, hondakinak murriztea eta birziklatzea, baliabideak aurreztea, gutxi kutsatzen duten garraioak hautatzea eta, azkenik, jasotakoari buruzko mezua zabaltzea eta ingurukoak heztea.

Edozein herritarrentzat ere aproposa da bisita egitea. Bai arrantza giroa eta sektorea ezagutzen ez dutenentzat, baina baita oso gertutik bizi dutenentzat ere. Ontziko arduradunek agertu dutenez, gaur [urriak 29] eta bihar [urriak 30], 16:30 ingurutik aurrera, herritarrek horretarako aukera edukiko dute. “Helduek ere badute zer ikasi, eta Mater museo ekoaktiboak eskaintzen duen erakusketak arrantza sektorearen hainbat gai lantzen ditu. Bisitan herritarrak garaian garaiko produktuak kontsumitzeak duen garrantziaz ohartarazteko informazio praktikoa emango zaie”.


Azpeitia Zutik-en dinamika abian da

Atzo, osteguna, egin zuen lehen asanblada Azpeitia Zutik mugimenduak. 30 bat lagun elkartu ziren plazan eta, hasteko, dinamika abian jartzea eta datozen asteetan ere elkartzen jarraitzea adostu zuten.


Caparrosek Valladolid zuzen dezake Macuak hauteskundeak irabazi ezean

El Norte de Castilla egunkariak bere edizio digitalean esaten duenaren arabera Pucelako taldeak proposamena egin dio Utrerako entrenatzaileari.

Joaquin Caparros Valladolideko entrenatzailea izan daiteke datorren denboraldirako Fernando Garcia Macuak Athleticeko presidentziarako hautskundeak irabazten ez baditu.

Valladolideko prentsan albiste hau azaldu da. elnortedecastilla.es webgunearen arabera Valladolidek taldea zuzentzeko proposamena egin dio Caparrosi eta honek Athleticeko entrenatzailea izan ezean eskaintza onartu dezake.

BBVA Liga eta Adelante Liga kontutan hartuta Athletic eta Valladolid dira oraindik entrenatzailerik ez duten talde bakarrak. Esteban Vigo eta Miroslav Djukic ere badaude Valladolid entrenatzeko hautagaien artean.


Errenteria-Oreretako kirol emaitzak

Futbola

Erregional Ohorezko Maila (mutilak)

Hondarribia-Touring: 4-1

Lurraldeko Maila. Igoera fasea (neskak)

Touring-Mutriku: 2-0

1. Erregionala. Igoera fasea (mutilak)

Touring-Intxurre: 1-1

1. Erregionala. Kopa (mutilak)

Irun 1902-Orereta Kafea: 3-2

Eskubaloia

Zilarrezko maila (mutilak)

Ereintza-Amenabar: 24-31

Euskadiko Liga (mutilak)

Erandio-Ereintza: 26-23

Areto futbola

Lurraldeko 1.maila (gizonak)

Tellatuberri Zaldibi-Ereintza: 3-2

Lurraldeko 2.maila (gizonak)

The Nest Cervezeria-Gamon: 6-1

Laskorain-Beti Ona: 2-5

Lurraldeko 3.maila (gizonak)

Donibane-Gamon: 3-1


‘Huapango’ diskoa aurkeztuko dute etzi 19:00etan udaletxean

Pik Nik Cello Duo biolontxelo taldeak, Udaleko Kultura Sailaren laguntzarekin, Huapango izeneko diskoa aurkeztuko du bihar udaletxeko areto nagusian, 19:00etan.

Pik Nik Cello Duo taldea Iñaki Etxepare irundarrak eta Marta Roma kataluiniarrak osatzen dute. Bai bata zein bestea, esperientzia askoko musikariak dira. Etxeparek bost disko gehiago ditu kalean. Bere azken lana Joxe Manuel Azkue organista oiartzuarrarekin egin zuen, Johann Sebastian Bachen lanak Irungo organoarekin eta biolontxeloarekin interpretatuz.

Romak ere musikari ezagunekin jo izan du bere sorterrian (Las Migas taldearekin, esaterako). Baina Etxeparek eta Romak elkarrekin grabatzen duten lehendabiziko diskoa da hau, nahiz eta bien arteko elkarlana duela zenbait urte hasi zen.

Etxeparerekin eta Romarekin batera, oholtza gainean Nestor Sagarzazu biolontxelista oiartzuar gaztea ere ariko da bihar. Huapango-ko lau pieza joko dituzte hiru biolontxelistek: hiru txelorentzako prestatutako bi lan eta beste bi, berez bi txelorentzako direnak.


Txapak, zirkua…danerako prest erdigunian! !

Ieeepaa! !

Dakitzuenez erdigunian beti topera ibiltzen gare, ta azken asteburuan be holaxe izan da! !

M8rako txapak itxen aritu ginen gure neska gaztiekin, egunian bertan danok txapak jarrita kalera urteteko! !

Hortaz gain, zirko moduko bat eraiki ginun Monterronen slackline-akin eguraldi ona aprobetxatuz, ta hor ibili ginen gauza ezberdinak probetan…


Aurrekontuak negoziatzeko jarrera aldaketa eskatu dio EAJk Gobernuari

Aurreko astean abiarazi zuen bilera sorta presidenteorde espainiarrak, Aurrekontuak onartzeko babes nahikoa lortzeko helburuarekin.

Soraya Saenz de Santamaria Espainiako Gobernuko presidenteordea Aitor Esteban EAJren Kongresuko bozeramailearekin bildu da astearte honetan, 2017rako Espainiako Aurrekontu Orokorrak onartzeko babesa jasotzeko helburuarekin.

Alabaina, Espainiako Gobernuak jeltzaleekin negoziatzeko asmoa badu euskal erakundeekiko jarrera aldatu behar duela ohartarazi dio Estebanek. Halaber, arratsalde honetan izan duten bileran Santamariak ez diola inolako datu zehatzik eman jakinarazi du EAJren Kongresuko bozeramaileak.

“Espainiako Aurrekontu Orokorrak onartzeko PPk EAJren babesa lortzeko asmoa badu, jeltzaleekin hitz egiten hasi aurretik euskal erakundeekiko jarrera aldatu behar du”, ohartarazi du Estebanek.

Izan ere, Espainiako Gobernuak autogobernuaren arloan jarrera aldatu ezean, jeltzaleek ez dutela ezer negoziatuko ziurtatu du EAJren Kongresuko bozeramaileak. Ildo horretatik, bere jarrera betikoa izango dela azaldu du Estebanek.

Halaber, aurrekontu orokorrei osoko zuzenketa aurkezteko aukera aztertuko dutela iragarri du Estebanek.

Beste alde batetik, Soraya Saenz de Santamariarekin izan duen bileran Espainiako Gobernuko presidenteordeak ez diola inolako datu zehatzik eman jakinarazi du EAJko Kongresuko bozeramaileak. Arrazoi horregatik, erabaki bat hartu aurretik datuak aztertu behar dituztela gaineratu du Estebanek.

Espainiako Gobernuak EAJri gustatzen ez zaiona zer den badakiela azpimarratu du Aitor Estebanek.

Negoziaketak

Saenz de Santamariak aurreko astean abiarazi zuen bilera sorta, bozeramaile nagusiekin, gastuaren mugaz, datorren urteko aurrekontuez eta legealdiaz hitz egiteko, Kongresutik Europa Press albiste agentziari azaldu diotenaren arabera.

Ostegunean Iñigo Errejon Unidos Podemoseko bozeramailearekin bildu zen. Francesc Homsek ere deia jaso zuen, baina ez aurrekontuen inguruan hitz egiteko, "harreman bat gehiago ezartzeko besterik ez", Homsek berak gaur azaldu duenez.


San Martzial Judo Txapelketaren 43. ekitaldia jasoko du Artalekuk bihar

Kirolaren arloan gogor eragin du krisi ekonomikoak. Ikusle kopuruak jaitsi egin dira eta erakunde publikoek diru laguntzak murriztu dituzte. Horrek kirol txikiei egin die kalte gehien, judoari esaterako. Horregatik meritu handikoa da bihar San Martzial Judo Txapelketa 43.ez antolatu izana; meritu handikoa 170 kirolari biltzea —120 gizon eta 50 emakume—, eta meritu handikoa ere antolakuntzarako hiru klub elkartzea: La Salle, Bidasoa eta Maki Wara.

Bihar egingo dute San Martzial Judo Txapelketa Artalekun, eta atzo aurkeztu zuten, kiroldegian bertan; han ziren Irungo Udaleko Kirol Patronatuko presidente Belen Sierra, eta hiru talde antolatzaileetako ordezkariak.

Espainiako Estatuko judo txapelketa zaharrena da Irungoa, Senior Mailan egiten diren bietako bat, eta ehun judokatik gora elkartzen dituen bakarra. La Salle, Bidasoa eta Maki Wara judo taldeek antolatzen dute San Martzial Txapelketa. Urtero egiten dute horrela, baina ez da ohikoa, ez kirolean behintzat; bateginik baino, ohikoagoa da kirol klubak elkarren kontra aritzea, eta horregatik iraun du torneoak. “Kirola nola sustatu behar den azaltzeko adibide argia da”, esan zuen atzo aurkezpenean Belen Sierrak.

Prestakuntzarako egokia

Bihar Artalekun antolatuko dutena maila goreneko txapelketa da, Olinpiar Jokoetarako prestakuntzan zenbait kirolarik hautatutakoa, La Salle klubeko arduradun Esteban Arrillagak azaldu zuenez: “Asteburu honetan Munduko Kopako probak daude, baina judoka askok nahiago izan diote Munduko Kopari ezetz esan eta Irunen egon, prestakuntzarako txapelketa egokiagoa delako”.

San Martzial txapelketak lortutako ospea egindako lanaren ordaina da, eta antolatzaileak pozik daude horregatik. “Besteek gauzak ondo egin dituzula pentsatzeak poztasun handia ematen du”, onartu zuen Arrillagak. Federazio askok euren burua eskaintzen dute Irunera etortzeko, deitu beharrik gabe. Horregatik, hasierako urteetan ahalik eta kirolari gehien biltzea bilatzen bazuten, azken ekitaldietan kalitatea bilatzen dute batik bat.

Goi mailako parte hartzea

Datozenen artean bat edo beste aipatzekotan, antolatzaileek euskaldunak, madrildarrak eta frantsesak nabarmendu dituzte.

Euskadiko Federaziotik, esaterako, kirolari bakarra joango da Munduko Kopara, eta beste guztiak Irunen izango dira, horien artean Maider Palavecino hondarribiarra. Kadete Mailako Espainiako txapelduna da Palavecino: Irunen helduekin lehiatuko da.

Espainiako federazio indartsuenak lehiatuko dira Artalekun, baita Europako zenbait selekzio esanguratsu ere: Frantzia, Alemania, Portugal, Errumania, Italia eta Georgia. Argeliako Judo Federaziotik ere ordezkaritza bat etorriko da. “Gure lana pista betetzea da, eta hori egin dugu. Orain harmailak betetzea besterik ez da falta”, gaineratu zuen Esteban Arrillagak.

Goizeko zortziretan agertuko dira judokak Artaleku kiroldegira, pisaketarako. 10:00etan hasiko dira kanporaketak, eguerdira arte. Arratsaldean egingo dituzte azken borrokak, 16:30etik aurrera, brontzerako lehiak aurrena, eta finalak ondoren. 17:00etan bukatuko da lehia, eta sari banaketa egingo dute.


«Maila jaisteko prest ez gaude, eta ez segitzea erabaki dugu»

Ez zuten energiarik gauzak nahi bezala egiteko, eta geldialdi mugagabea iragarri dute. Hogei urteko bidean, indie talde ikurretako bat bihurtu da, aurrena ingelesez eta gero espainolez.

Azken kontzertuak urriaren 1ean eta 3an emango ditu Standstill taldeak, Bartzelonako Apolo aretoan. «Ingelesez kaleratutako diskoetako abestirik ez dugu jo agurreko emanaldi hauetan, ez baitzaigu bi etapak nahastea askorik gustatzen. Beraz, azken lau diskoetako kantu gogokoenei heltzen ari gara», azaldu du Enric Montefusco abeslari, hitzen egile eta gitarristak (Bartzelona, 1977). Standstillen lehen bi diskoak —The Ionic Spell (2001) eta Memories Collector (2002)— izan ziren ingelesez abestutakoak; gainontzekoak, ordea, espainolez.

Apoloko emanaldiak egin eta gero ere, taldekide guztiek jarraituko dute musikari lotuta, talde batean edo gehiagotan. «Dena definitzeko dago, baina».

Joan den maiatzean iragarri zenuten taldearen geldialdi mugagabea. Zergatik hartu duzue erabaki hori?

Ez zegoen energia nahikorik gauzak guri gustatzen zaigun bezala egiteko. Gu beti izan gara talde oso exijentea, eta egin ditugun disko, ikuskizun eta besteetan parte hartzeak asko exijitu izan digu. Maila jaisteko prest ez gaudenez, ez dugunez nahi taldea guretzako zer den aldatzea, erabaki genuen ez jarraitzea Standstill gisa.

Beste disko bat egitekotan, zeuek zeuen buruari jarritako exijentzia mailatik behera egongo zela sumatzen al zenuten?

Bai, tira... Guk hasieratik planteatukoari jarraiki, egiazki oso erotuta eta oso batuta egon behar duzu gurearen moduko talde batekin aurrera egiteko.

Sortutakoan zer planteatu zenuten, bada?

Egiazki ez da planteamendu oso hausnartu edo oso meditatu bat. Gure izateko modua da, sinpleki. Beti izan gara talde oso erromantikoa, oso exijentea. Gauzak gure modura egin nahi izan ditugu, eta bideak ireki ditugu, ez estetikoki, ez merkatu aldetik beste inortaz aprobetxatu gabe. Ahalegindu gara gure nortasun propioa bilatzen. Bidean asko borrokatu beharra dago, eta dena kontrara edukitzeko prest egon beharra daukazu. Polita da ideia, baina baita oso zaila ere.

Erabakia adostua izan al da?

Puntu horretara heltzen zarenean, beti dago egia bat. Berdin du nork ematen duen pausoa lehenago, nork planteatzen duen: energia bat zegoen, eta denok nabaritu genuen.

Post-rocketik edaten eta ingelesez abesten zuen talde gisa hasi zineten, baina azken hiru diskoak gazteleraz abestuak dira, eta, nolabait, pop-rockeranzko joera dute. Aldaketa horiek izan al dira taldeak aurrera egiteko behar zuen motorra?

Gu hardcore eta punk talde gisa hasi ginen 1997-1998an. Abiapuntu hori izanda, pixkanaka gure nortasuna, gure ahots estilistiko zein narratiboa bilatuz joan gara. Bide horretan hamaika tokitatik pasatu gara, eta horietan guztietan zerbait ikasi dugu. Ikasi dugu hardcoretik, punketik, rocketik, post-rocketik, musika esperimentaletik, jazzetik... Estilo horiek guztiek tresnak eman dizkigute unean-unean gurea hobeto adierazteko. Lehen eta azken diskoak ez dute inolako antzik estiloari dagokionez, baina badira zenbait gauza errepikatzen direnak, nahiz eta formalki diferenteak izan.

Ez al duzue, bide horretan, nonbait geratzeko tentaziorik eduki?

Ez. Standstillek inoiz ez du hala jokatu. Dela gure psikologiagatik, dela gure geneengatik... Beti sentitu izan gara oso deseroso sailkatu izan gaituztenean.

Dentro de la luz (2013) azken albuma kaleratutakoan, aitortu zenuen arrastaka zeneramatzan hainbat gauzaz askatu zinela hori egitean. Zer esan nahi zenuen?

Hainbat mailatan irakur daiteke. Disko bakoitza bidaia honetan egindako geldialdiak izan dira. Dentro de la luz-en garaia askapen garaia izan zen niretzat, hainbat aldaketa gertatu baitziren nire bizitzan. Dena den, ez dut uste oso adierazgarria denik, aldaketa pertsonal asko egon baitira diskotik diskora.

Disko horren harira, egin zaizuen kritiketako bat da hitzak murru baten modukoak izan zitezkeela entzulearentzat.

Ea, izan gaitezen zintzoak. Hasi ginenean, ingelesez abesten genuenean, hitzak ez ziren oso garrantzitsuak jendearentzat, eta horregatik pasatu ginen espainolera. Espainolez abesten hasi ginenean bihurtu ziren hitzak, nolabait esanda, garrantzitsu, eta ez dut uste espainolez ondutako lehen bi diskoetakoak —Standstill-ekoak (2004)) eta Vivalaguerra-koak (2006)— baino estrainioagoak direnik. Ulertzen dut jende bati estrainioak iruditzea; ados nago.

Zeuen webgunean azken disko horretako abesti bakoitzari buruzko azalpen bat dago irakurgai. Zergatik?

Eta zergatik ez? Ezta? Idazten dudanean gustatzen zait hainbat mailatan egitea. Aurreneko irakurketa izan dadila nahiko berehalakoa, eta gainontzekoak, aldiz, ez hain begi bistakoak, apur bat sakonagoak, ez direnak errazak. Egokia iruditu zitzaidan entzuleak ere diskoko abestiak irakurketa maila horretan irakurtzeko aukera edukitzea.

Diskoetan osotasun moduko bat bilatu izan duzue beti.

Hemen musika ulertzeko daukagun moduagatik, konposatzerakoan, nahi gabe, batek islatzen du etapa bital bat, une bat; ematen duzu posizionamendu baten, gatazka jakin batzuen berri. Hori formara eramatea ere gustatu izan zait, mundu hori nolabait ixteko. Diskoetako batzuk irekiagoak edo zabalagoak izan dira, baina atmosfera batek, tonu batek hartzen du diskoetako bakoitza, eta hainbat abestitan errepikatzen dira gaiak.

Ez zaizu, ordea, horiek kontzeptual deitzea gustatzen.

Ez. Hitz hori gehiegi erabili da, zabalegia da. Zerbait azaltzen lagundu beharrean, kontrara, ateak ixten ditu. «Kontzeptuala» esaten dizutenean, segituan pentsatzen duzu asperkeria dela, hitzontzikeria. Disko batera baldintzatuko zaituen azalpenik gabe hurbildu behar duzu.

KONTZERTUA

Non: Bilboko Kafe Antzokian.

Noiz. Gaur, 22:30ean.


Aldanondo eta Garmendia saritu ditu Ordizia Rugby Elkarteak

Ordizia Rugby Elkarteko senior mailako taldeek, afari batekin eman zioten amaiera denboraldiari, pasa den astebukaeran. Horrekin batera, bi sari banatu zituzten jokalarien artean. Horietako bat, denboraldiko jokalari onenarentzat izan zen, jokalariek aukeratuta eta Imanol Aldanondorentzat izan zen. Bigarrena, entrenatzaileen arabera, Aitzol Garmendiari egokitu zitzaion.


Jabetze eskolak eguneroko bizitzaren esparru guztiak hartuko ditu

Ikastaroetako izen ematea zabalik da, jada, Tolosako kultur etxean

Galdu ezinezko hitzordu bilakatu da, askorentzat, eta esperientzia eta jakintza berriak berenganatzeko aukera, hainbat eta hainbatentzat. Tolosako Jabetze eskola beste behin martxan da eta, urritik abendura bitarte, musika, literatura nahiz ariketa fisikoa izango dira, beste hainbat jarduerarekin batera, emakumeen eskura.

Hiru hilabeteko egitarauak prestatu ohi ditu Tolosako Udaleko Berdintasun sailak, eta ikasturte hasierakoa benetan tentagarria da.

Horrela, saio batzuk errepikatuko dituzte, eta beste asko berriak izango dira. Zoru pelbikoa lantzeko tailerra, batukada, munduko emakumeen literatura, gizonen eta feminismoaren inguruko hitzaldia, komunikazioari eta jabetzeari buruzkoa, autodefentsa feminista nahiz beste hainbat saiok betetzen dute abendura bitarteko agenda.

Agenda horretako izen-ematea kultur etxean egin daiteke jada eta, ikastaroei buruzko informazioa, berriz, jarraian irakur daiteke:

ZORU PELBIKOA ZAINTZEKO TAILERRA

Dinamizatzaileak: Vanesa Polo, Isabel Relancio eta Saioa Hernandez.

Eguna: urriak 3, 10, 17 eta 31 (larunbata).

Ordua: 10:30-12:30.

Lekua: Kultur Etxea (Trianguloa).

Ele bitan.

5€

Pelbis-zorua ahuldu egiten da bizitzan zehar, lan egiten dugunean, pisua kargatzen dugunean, erditzean... Urteak pasatu ahala geroz eta gehiago erresumintzen da. Ikasturte honetan emakumeentzako topagune bat sortuko dugu, geure gorputza zaintzeko ezagupenak garatuko ditugu eta pelbis zonako muskulatura landuko dugu modu osasungarrian.

MUNDUKO EMAKUMEEN LITERATURA

Dinamizatzailea: Mertxe Tranche.

Eguna: urriak 7 eta 28, azaroak 18, abenduak 9 (asteazkena).

Ordua: 18:00-20:00.

Lekua: Haur Liburutegia (Errota).

Gaztelaniaz.

5€

Udal Liburutegiarekin elkarlanean.

Irakurle moduan hobeto orientatzen gaitu jakiteak zein den emakumeon literatur tradizioa, zein bere gaiak, zer elkarrizketa izan zuten garai bakoitzean emakume idazleek kultura dominatzailearekin eta nola lortu zuten bizirautea kultura horren erasoa gorabehera. Ez da iraganaren ezagutza soilik, baizik eta garaikideak diren emakume idazleen lana garbiago ulertzeko modua. Defentsa da... eta plazera.

BATUKADA FEMINISTA

Dinamizatzaileak: Arantxa Vicedo Rubio eta Ainara Sarasketa.

Eguna: urriak 13 eta 27, azaroak 3, 10 eta 21, abenduak 1 eta 15. (asteartea).

Ordua: 18:30-20:30.

Lekua: San Estebango Auzo Elkartea (Ferialekua).

Ele bitan.

10€

Batukada feminista ikastaroaren helburuak dira ondo pasatzea, musikaz gozatu eta gozaraztea, emakumeon arteko harremanak sustatzea, emakumeok kulturan dugun parte hartzea indartzea, irudimena eta sormena jorratzea, batukadaren gidaritza hartuaz emakumeon jabetzea indartzea, auto-garapen propioa bultzatzea eta emakumeok eta feministok ikusiak eta entzunak izatea. Musikara gerturatu eta ondo pasatzeaz gain, beste emakume batzuekin batera talde-lanean aritzeko eta sormena lantzeko aukera emango du ikastaroak.

HITZALDIA:

GIZONAK ETA FEMINISMOA: PRIBILEGIOTIK INPLIKAZIORA

Hizlaria: Jokin Azpiazu Carballo.

Eguna: urriak 14 (asteazkena).

Ordua:19:00.

Lekua: Abastos (Plaza Berria).

Ele bitan.

Gizonezkoez eta feminismoaz aritzean galdera ugari sortzen zaizkigu: Zer pentsatzen dugu gizonezkook feminismoaz? Ba al dakigu zeintzuk diren haiek egindako ekarpen nagusiak? Eta, are gehiago, feminismoa nola ulertzen dugu: mugimendu sozial bezala, norbanakoa eta bere ingurunea eraldatzeko tresna bezala, teoria bezala ala horiek denak batera? Zer egin dezakegu? Nola jokatu? Nola eraldatu?

Galdera asko dira ziur aski denak batera erantzuteko, baina denak ala denak dira garrantzitsuak gizonezkook feminismoan izan nahi dugun parte-hartzea irudikatu, sendotu eta, zergatik ez, zalantzan jarri eta galdera berriak irekitzeko. Azken hamarkadetan saiakera ugari egon dira gizonezkook gai feministetan trebatu eta aktibatzeko, arrakasta maila ezberdinekin gainera. Saiakera horiek ulertu eta kritikoki berrikustea abiapuntu ezinbestekoa da etorkizuneko lerroak marrazteko.

KOMUNIKAZIOA ETA JABETZEA. ASERTIBITATEARI, BERDINTASUNEZKO HARREMANEI ETA GATAZKAK KONPONTZEARI BURUZKO TAILERRA

Dinamizatzailea: Pepa Bojó.

Eguna: urriak 14-abenduak 2 (asteazkena).

Ordua: 15:00-17:00.

Lekua: Kultur Etxea (Trianguloa).

Gaztelaniaz.

10€

Komunikazioa da gainerako pertsonekin hartu-emanean jartzeko modua, eta, orobat, gure izatearen, gure sentitzeko eta mundua ikusteko moduaren adierazpidea ere bada. Generoari loturiko hezkuntzak hainbat jokabide eta jarrera baldintzatzen ditu, baita komunikazioa bera ere, eta, hala, hezkuntza horren arabera, hitza eman edo ukatu egiten dugu, komunikazio pasibo edo erasokorreko moldeak indartzen ditugu eta abar. Modu eraginkorrean eta asertiboan komunikatzen ikasteko, beharrezkoa da gure lekua hartzea, adierazteko dugun gaitasunaz ahalduntzea. Aldi berean, komunikatzeko modu hori harreman garbiagoak eta sanoagoak sortzeko tresna ere bada, norbanako guztiak berdintasunezko egoeran jarririk..

AUTODEFENTSA FEMINISTA

Dinamizatzailea: Maitena Monroy. Indarkeria sexistan aditua. FeministAlde-ko kidea.

Eguna eta ordua: urriak 23 (ostirala), 16:00-20:00; eta urriak 24 (larunbata), 10:00-14:00/15:30-19:30.

Lekua: Kultur Etxea (Trianguloa).

Ele bitan.

5€

Ikastaro honetan ikasiko dugu erasoak identifikatzen, jatorria aztertzen, indarkeria alderdi guztietatik eraikitzen eta bere ondorioak zein diren. Mekanismoak eta ekintzak bilatuko ditugu eguneroko bizitzako eraso egoerei erantzuteko. Espazio bat sortuko dugu gure eskubideen, gure erantzukizunaren eta gure gaitasunen inguruan kontzientziatzeko, eta bide horretatik emakumeei gizonekiko baldintza berdinetan bizitzea eragozten dien indarkeriarekin amaitzeko. Indarkeriaren inguruko mitoak eta errealitateak ere aztertuko ditugu, eta bere ondorio indibidualak nahiz kolektiboak baloratu.

HITZALDIA:

EMAKUMEEN AZTARNAK ETA AZTARNA FEMINISTAK: PLAZARATZEA ETA JABETZEA

Hizlariak: Zaida Fernandez eta Luz Maceira.

Eguna: urriak 30 (ostirala).

Ordua: 18:30.

Lekua: Abastos (Plaza Berria).

Ele bitan.

Tokiko eskalan, emakumeen memoria kolektiboa berreskuratzeko prozesu ugariei buruz hitz egingo dugu hitzaldi honetan. Parte-hartzezkoak izan dira prozesu horiek, “emakumeen aztarnak eta aztarna feministak” kontzeptua oinarri hartuta. Besteak beste, aztarna horiek zer diren eta zeren ondorio diren azalduko dugu, eta emakumeek eta feminismoak gure herri eta hirietan eginiko ekarpenak berreskuratzea zergatik den premiazkoa eta garrantzitsua esplikatuko dugu. Animatu parte hartzera eta gure memoria kolektiboari buruz guztiokelkarrekin gogoeta egitera. Zuen zain izango gara!

GENERO, LIDERGOA ETA INTELIGENTZIA EMOZIONALA

Dinamizatzailea: Miriam Ocio.

Eguna: azaroak: 5, 12, 19, 26 eta abenduak: 3 (osteguna).

Ordua: 18:00-20:00.

Lekua: Abastos (Plaza Berria).

Gaztelaniaz.

5€

Lidergoak aldaketarekin du zerikusia eta aldaketa gugandik hasten da; gure burua ezagutzeko eta onartzeko gaitasunarekin abiatzen da aldaketa, eta hor hasten gara estrategiko izaten, gure helburuak identifikatzen eta gure baliabideak horiek lortzeko bidean jartzen. Proiektuak, lantaldeak eta abarrak gidatzeko, beharrezkoa da geure buruaren gidari izaten ikastea, eta, horretarako, hainbat kontzeptuak eta gogoetak hartuko ditugu, berdin enpresa munduko hausnarketak berdin pentsamendu feministak, eta sinergiak sortzen saiatuko gara, teoria batzuen eta besteen artean eta tailerrean parte hartzen dugun pertsonen artean.

Horrela, tailer honen asmoa da alderdi soziala eta pertsonala uztartzea, estereotipo sozialetan

arakatzea, botere hierarkikoan ez, ahalmen pertsonalean oinarritzen diren erlazio-ereduen berri jakitea. Horretarako, mugatzen gaituzten sinesmen eta usteak jorratuko ditugu; gure emozioen berri jakiten eta horiek hobeto kudeatzen ikasi nahi dugu, lidergorako motorra diren heinean; lidergo horrek gure desirak eta helburuak, gure ametsak, uztartu behar ditu.

ARTEA ETA EMAKUMEAK

Emakumeok artean izan dugun ikus(ezintasunetik) ibilbidea.

(Tailer teoriko praktikoa).

Dinamizatzailea: Patirke Belaza.

Egunak eta orduak: azaroak 13 (ostirala) 17:30-20:30, eta azaroak 14 (larunbata), 10:30-13:30.

Lekua: Abastos (Plaza Berria).

Euskaraz.

5€

Emakume artistek aintzatespen sozial gutxiago izan dute, beraien lanek prezio txikiagotan saldu, nekez aurkitzen ditugu arte liburuetan, beraien lanak pribatuaren mugaren barnean utzi ohi ditugu eta euren teknikak artisau-lantzat hartu izan dira, tradizioz. Oso emakume gutxi azaltzen zaizkigu jeniotzat. Bestalde, artistikoki azaltzen diren biluzien %70 gizonezkoen ametsezkoa irudikatzen duten emakumeen biluziak dira. Artearen historian gizonezkoek aktore eta emakumeak irudi direla ematen du.

HITZALDIA:

SEXUALITATEAK EUSKAL LITERATURAN

Hizlaria: Iratxe Retolaza.

Eguna: azaroak 30 (astelehena)

Ordua: 18:00.

Lekua: Haur Liburutegia (Errota).

Euskaraz.

Literaturara hurbiltzeko bi begirada gurutzatuko ditugu saio hauetan: batetik, sexualitate(ar)en eraikuntzaren eta errepresentazioaren inguruko hausnarketak; eta bestetik, begirada feminista. Bidegurutze horretan, literaturaren eta sexualitatearen arteko gogoeta-bideak zabaltzea izango da helburu nagusia, betiere ikuspegi feminista abiapuntutzat hartuz. Galdera hauetariko zenbait erantzuten ahaleginduko: nola irudikatu da sexualitatea euskal literaturan? Izan al da euskal literatura sexualitate-ereduak iraunarazteko gune? Edo proposatu al dira euskal literaturan sexualitate-eredu berriak? Begirada feministak sexualitatearen zer diskurtso garatu du literaturan? Irakurleok nola eraikitzen dugu sexualitatearen errepresentazio literarioaren eta geure sexualitatearen arteko harremana?

NIK ERE BADITUT IKASKETAK, NOLA HOMOLOGATU?

Dinamizatzailea: Katia Reinberg Castello. Bidez bide Elkarteko kidea.

Eguna: urriak 15 (osteguna).

Ordua: 18:00-20:00.

Lekua: Kultur Etxea (Trianguloa).

Bidez Bide Elkartea eta Tolosaldea Garatzen-eko Migrazio eta Aniztasun Sailarekin elkarlanean.

Emakume askok jatorrizko herrietan ikasketak burutu genituen, baina egun ez gaude horretan lanean, eta ezin dugu gure prestakuntza adademikoa jarraitu. Jarduera honetan esperientziak partekatuko ditugu, eta bigarren hezkuntza, batxilergo, ikasketa tekniko edo goi mailakoen homologazio, balioztatze eta onarpen prozesuaren inguruko informazioa, aholkularitza eta orientazioa emango ditugu.

Parte hartu nahi baduzu jatorri kultural desberdinetako emakumeentzako aisialdi, laguntza eta entzute-espazio batean, GURETZAKO (Para nosotras) topagunera jo dezakezu.

Eguna: Hileko hirugarren astelehena: irailak 21, urriak 19, azaroak 16 eta abenduak 21.

Ordua: 17:00-19:00.

Lekua: Abastos (Plaza Berria).

Gaztelaniaz.

Antolatzailea: Tolosaldea Garatzen-eko Migrazio eta Aniztasun Saila, Tolosako Udaleko Berdintasun Sailaren laguntzarekin.

Argibideak eta matrikula:

Matrikula Kultur Etxean ordainduko da, izena emateko orduan.

Informazioa eskatzeko, hots egin beheko telefono zenbakira edo mezua bidali beheko e-mailera:

943670383

berdintasuna@tolosakoudala.net

Izena emateko eta matrikula egiteko epea:

Jarduera hasi baino bi egun lehenago bukatuko da izena emateko eta matrikula egiteko epea.

Haurtzaindegi zerbitzua:

Doako haurtzaindegi-zerbitzua egongo da, aurretik izena eman eta eskatuta.


Zumaiakoko hiru jokalari Realean

Zumaiako Futbol Taldeko jokalari infantil Amaia Agirre eta Nahia Vazquezek Realarekin jokatu zuten abenduaren 30ean, Aretxabaletako torneoan; gaur, Unax Bernal alebinak izan du txuri-urdinekin jokatzeko aukera, Bergarako txapelketa.


Festa bila dator Santakutz

Gaur gauean helduen danborrada izango da, eta bihar arratsaldez, haurren txanda(Nerea Uranga)

SANTAKUTZAK ZESTOAN. EGITARAUA.

MAIATZAK 2, OSTIRALA

– 16:00. Umeentzako puzgarriak.

– 17:00. Gaztetxoen Pilota Txapelketako finalak.

– 19:00. Jaien hasiera suziriekin. pJarraian, Idiakaitz Txistulalari Taldearen eta banden kalejira.

– 22:30. Danborrada Nagusia, herriko kaleetan zehar. Gauerdian ikurrina eta herriko bandera altxako dituzte.

– Jarraian, danborradakoek martxa guztiak joko dituzte plazan.

MAIATZAK 3, LARUNBATA

– 10:30. Idiakaitz Txistulari Taldearen goiz-eresia.

– 12:00. Meza Nagusia, Parrokiko abesbatzak abestua.

– 13:00. Xebas gogoan, Zestoako Banda, Idiakaitz Txistulari Taldea eta Itxaropena Dantza taldearen emanaldia.

– 16:00. Kadete mailako Zestoa-Zestoa txirrindulari proba.

– 18:00. Haurren danborrada hasiko da.

– 23:00. Xebas gogoan kontzertua: Leok’k eta Gozategi, Laranjadi plazan.

Iritsi dira Santakutzak Zestoara, eta horrekin batera bi eguneko festa giro alaia. Danbor hotsak, musika eta kirolak nagusi izango dira gaur eta bihar, herriko txokoetan.

Gaur arratsaldean ekingo zaie jaiei, umeentzako puzgarriekin eta gaztetxoen Banakako IV. Pilota Txapelketako finalekin. Neska eta mutilen hiruna bikotek amaiera emango diote, modu horretan, azken hilabeteotan jokatu duten txapelketari. Honakoak dira finaleko partidetako protagonistak: Julene Arzallus-Iraia Korta, Unai Lizarralde-Haritz Olaizola, Ainhitze Odriozola-Maddi Luluaga, Xabat Sasiain-Mattin Eizagirre, Lorea Regil-Naroa Agirre eta Eneko Etxeberria-Oier Alonso.

Festak, ofizialki, 19:00etan hasiko dira, ordea, suziriak jaurtitzearekin batera. Horren ostean Musika Banda eta Idiakaitz Txistulari Taldeak kalejira egingo dute festen lehen doinuak eskainiz.

Danbor hotsak bi egunez

Gaur afalostean, 22:30etik aurrera, danbor hotsek hartuko dituzte kaleak. 85 urte beteko ditu aurten Zestoako helduen danborradak, ez da alferrik Gipuzkoako danborradarik zaharrenetako bat. Urte berezia izango da, gainera, Atabalak taldearentzat, mende laurden egingo baitu danborradan lehenengoz atera zirenetik. Lau taldek dagoeneko ospatu dute 25. urteurrena: Gure Txokoak (1947), Lauiturrik (1974), Ipintzak (1978) eta Gaztetxeak (1989). Aldrebesak taldea 2003an hasi zen, eta Trapuzaharrak 2009an atera ziren lehen aldiz. Aurten, gainera, talde berri bat ere ariko da atabalak astintzen; guztira zortzi talde aterako dira. Horiekin batera, bost musika banda ariko dira danborradako kantuak jotzen: Zestoako Banda, Azpeitikoa, Zumai txaranga, Deiadar txaranga eta Pasai txaranga.

Haurren danborrada, berriz, bihar arratsaldean izango da, 18:00etatik aurrera. 200 haurretik gora ariko dira danborra jotzen eta, urtero bezala, Guraso Elkarteak lan handiz eta ilusio handiagoz egindako karroza ikusi ahal izango dute herritarrek eta bisitariek. Guraso elkarteak esker ona adierazi die danborrada prestatzeko lanetan eta egunean bertan laguntza eskaini duten guztiei.

Goizerako doinu berria

Gauean parranda egin dutenak zirikatzeko eta Santakutz Eguna indarrez hasi nahi dutenak alaitzeko, doinu berria estreinatuko dute Idiakaitz txistulari taldekoek bihar. Hainbat urtez herritarrak Diana eta Alborada kantuekin esnatu badituzte ere, Zestoako Goiz Deia izango da herritarrek aurrerantzean festa egunak esnatzeko entzungo duten doinua. Bihar, 10:30ean estreinatuko dute abesti berria. Idiakaitz taldeko eta Donostiako txistulari taldeko kide Jagoba Astiazaran musikariak sortu du doinu berri hau.

Txirrindulari proba, bihar

Bihar arratsaldean, bestetik, Zestoa-Zestoa kadete mailako txirrindulari proba jokatuko da. Zestoako eta Zarauzko txirrindulari elkarteek antolatu dute, eta Gipuzkoako talderik onenak lehiatuko dira. Estatuko hainbat txirrindulari gaztek ere hartuko dute parte. Plazatik atera eta Aizarnazabalera joango dira, handik Oikiara eta Narruondotik berriz Zestoara. Hiru aldiz egingo dute, eta helmuga Zestoako Gurutzeagako frontoi aurrean izango da.

Xebas, ezkerrean eserita, Leok’k-en taldeko argazki batean(Leok’k)

Leok’k, Xebas-en omenez

Emanaldi berezi batek oroimen goxoz eta musikaz jantziko du Laranjadi plaza bihar, larunbata. Duela sei hilabete minbiziaren ondorioz zendu zen Sebastian Etxeberria Xebas-i omenaldia egiteko Xebas gogoan ekitaldi berezi bikoitza antolatu dute haren taldekide izandako Leok’k Kultur Elkarteko kideek, udalaren laguntzarekin.

13:00etan ekitaldia egingo dute Laranjadin. Leok’k taldeko kideez gain, parte hartuko dute bertan Idiakaitz Txistulari Taldeak, Zestoako Musika Bandak eta Itxaropena Dantza Taldeak.

Gauean, berriz, kontzertu «deigarria, bizia eta erakargarria» eskainiko dute Leok’k eta Gozategi taldeek. Xebasen hutsunea betez ariko da baterian David Gorospe eta laguntzaile ugari izango dute, hala nola, Jesus Aranberri eta Marije Etxaniz teklatuak jotzen eta Garikoitz Mendizabal txistua jotzen. Era berean, Nerea Ugartek eta Idoia Azurmendik ahotsa jarriko dute hainbat abestitan, Anjel Fernandezek saxoa joko du eta Adrian Larrañaga perkusio lanetan ariko da. Leok’k-en Une bat diskoko kantuez gain, herriko txokoetara iritsiko dira The Beatles, Bob Dylan, Rory Gallagher, Eagles, Led Zeppelin edo The Spencer Davis Group taldeen abestien euskarazko bertsioen oihartzunak. Etxeberria herriko musikan eta kulturan egile eta eragile garrantzitsua izan zen urte askoan. Hala azaldu dute Leok’k taldeko lagunek: «Musikaren alor askotan murgilduta ibili zaigu, herriko jaietan, ospakizunetan; egun batean bateria, beste batean danborra, hemen bonboa, han txapak. Atzo rock taldearekin, gaur herriko bandarekin, dantza, talde eta txistulariak ahaztu gabe. Hainbat musika motei bizitasuna ematen, erritmoa jartzen, kolorea eta alaitasuna barreiatzen». Merezitako omenaldia jasoko du Xebasek lagun eta herritarren partetik.

Ibañarrieta ere festa giroan

Jai giroa izango da nagusi Zestoako herrigunean ez ezik, baita Ibañarrieta auzoan ere. Bihar, larunbata, 11:30ean festei hasiera emango dien suziria botako dute. Eguerdian meza izango da Santo Kristo baselizan, eta gaualdera, 20:00etatik aurrera, auzokoek prestatutako tortilla lehiaketa jokatuko dute laugarren urtez.

Jaiak igandean jarraituko du. Meza izango da eguerdian, Santo Kristo baselizan. Ondoren, 13:00etan bertso saioa eskainiko dute Ander Zulaika eta Iñigo Izagirre bertsolariek. 13:30ean hasiko da aurtengo jaien berrikuntza dena: auzokoen arteko Bola Jokoa. Arratsaldean, berriz, 18:00etatik aurrera asto probak izango dira, eta horren ostean, haurrek goza dezaten, zezen txikiak eta pottokak egongo dira Lopeneren eskutik.


Mandazainen urratsak jarraituz

Bernoako galtzadan GR ibilbidea sortzeko proiektuak Europar Batasuneko diru laguntza lortu du. Ezohiko egoera bukatzean proiektua martxan jartzea espero dute. Etxarri Aranazko, Bakaikuko, Iturmendiko eta Urdiaingo Udalak elkarlanean aritu dira.

Bernoako galtzada balorean jartzeko proiektuak Europako Nekazal Garapen Planeko dirulaguntza jaso du. Etxarri Aranazko, Bakaikuko, Iturmendiko eta Urdiaingo Udalek bat egin dute proiektua martxan jartzeko. Sakana Garapen Agentzia lauren arteko koordinazio lana egiten ari da, Sakanako Cederna Garalurreko teknikariarekin batera.

Sakanako hainbat herritan urteak daramatzate galtzada berreskuratze lanak egiten. "Aukera polita ikusi zen balorean jartzeko prozesu honetan, ibilbide sare bat eratzeko". Bernoako galtzada ardatz hartuta, beraz, GR bat sortzeko proiektua sortu zuten Etxarri Aranazko, Bakaikuko, Iturmendiko eta Urdiaingo Udalek, Paqui Urbitarte Cabrera Sakana Garapen Agentziako teknikariak azaldu duen bezala. Lau udalerriak elkarlanean aritu dira, "sinergian". Nekazal Garapen Planaren edo PDRaren barruan aurkeztu zuten proiektua, eta orain jakinarazi dute Europara Batasunaren dirulaguntza jaso duela.

Bernoako galtzada ardatz hartuta, lau herriak batzen dituen homologatutako GR ibilbide sare bat sortzean datza: lau udalerriek, Sakana Garapen Agentziaren koordinazio lanarekin, aurkeztu duten proiektua eta, orain, dirulaguntza jaso duena. "50 kilometrotatik gorako GR bat da, eta kasu honetan 65 kilometro inguruko ibilbidea izango litzateke". Hortaz, ibilbidea galtzada pasatzen den lau herrietatik pasako da. Galtzadaren egoera "desberdina" da udalerri bakoitzean: "Urdiainen, Ataungo norabidean, galtzada guztia berreskuratuta dago. Iturmendin, Bakaikun eta Etxarri Aranatzen egoera desberdinean daude. Bakoitza bere zatia azaleratzen joan da". Aurreikusitako ibilbidea, galtzadaren "eremutik" pasako dela azaldu du Urbitartek: "Ez dira bide berriak egingo, egun existitzen diren bideetan seinaleak jarriz ezagutaraziko da galtzada".

Ibilbidearen helburua, galtzada balioan jartzea da. Etxarri Aranatz, Bakaiku, Iturmendi eta Urdiain batuko ditu, eta zirkularra izango da; beraz, norberaren erabakia izango da 65 kilometroak osorik egin edo tarteka egitea.

Balorean jarriz

Azken bost urteetan Bernoako galtzada berreskuratzeko lanak egiteko De Amicia GKEaren Europako boluntarioak etorri izan dira. Gainera, herri bakoitzak ere auzolan taldeak ditu eta pixkanaka garai batean mandazainek erabilitako bidea azaleratzen joan dira. "Hori osatu nahian" eta galtzadari balore "erantsia" emateko ibilbide sare bat egiteko proiektua aurkeztu zuten. Hortaz, proiektuaren helburua galtzada balorean jartzea da. "Ez bakarrik galtzada azaleratzea, baizik eta horren atzean dagoen guztia jakinaraztea ere. Zertarako erabiltzen zen, mandazainen figura balioan jartzea ere…". Beraz, galtzadaren eta mandazainen historia kontatzeko helburua ere badago proiektuan aurreikusita. "Norabide-seinaleztapenaz gain informazio panelak ere egongo dira".

"Oso proiektu polita da lau udalerrien artean egin delako". Bernoako galtzadarekin "zerbait egitea" aspalditik zegoen aurreikusia, baina orain lau udalerriek "positibotzat jo dute" helburu amankomun bat izatea: "Galtzadaren eta mandazainen historia balorean jartzea". Europar Batasunetik jasotako dirulaguntzaz "aukera polita zen horrelako proiektu bat gauzatzea". Proiektu honekin, Sakana, natur-turismoan eta kirol-turismoan ere koka daitekeela uste du Urbitartek. "Gure ondare hori guztia uztartuz proiektu oso polita sortu dugu".

Orain proiektua gauzatu behar dute. Udalerriei jakinarazi zaie dirulaguntza onartu dela. Baina alarma-egoera dela eta, ez dakite noiz eman ahal izango duten hurrengo urratsa. "Normaltasun berri hori iristen denean edo hasiko gara lanean. Proiektua idatzita dago, baina martxan jarri beharko dugu". Oraintxe bertan administrazioan dagoen blokeoaren ondorioz epeak zeintzuk diren ez dakitela azaldu du Urbitartek. "Ahal bezain laster hasiko gara".

Auzolanik ez

Azken bost urteetako udetan Europatik etorritako gazteak Bernoako galtzadaren berreskuratze lanetan aritu dira, herrietan sortutako auzolan taldeekin batera. Europa osotik etorritako De Amicia GKEren 16 eta 30 urte bitarteko boluntarioak ziren. Aurten, aldiz, "ez dela posible izango" uste du Urbitartek. "Deseskalatze prozesuaren aurreikuspenen arabera ekaina amaieratik aurrera ahalbidetuko da estatu mailan mugitu ahal izatea, fase batetik besterako trantsizioa aurreikusi bezala badoa. Orduan, aurtengo udan beste herrialdetatik boluntarioak etortzea, oso zaila ikusten dut". Beraz, aurten lanketa hori ez dela egingo aurreikusten du Urbitartek. "Azken urtean Iturmendin egon ziren lanean". Hala ere, egoera "astetik astera" aldatzen dela esan du, beraz, "momentuz ezin dugu ezer aurreratu".

Galtzadaren ibilbidearen proiektua Sakanako lau udalerrik aurkeztu dute, baina galtzadak barnealdea kostaldearekin elkartzen zuen. Mandazainek egiten zuten bidea, beraz, Lizarraldetik Pasaiara joaten zen. Momentuz Sakanako GR hori egingo da, baina Sakana Garapen Agentzia. Lizarraldeko eta galtzadak zeharkatzen duen beste eskualdeetako eragileekin harremanetan dago eta mandazainen figura balorean jartzeko zenbait ekimen dituzte buruan: "Gure proiektuen artea bazegoen buruan mandazainaren egun bat edo zerbait sinbolikoa egin. Senidetze egun bat sortzea beste zonaldetako eragile horiek elkartuz".

Mandazainek, mando bat hartuta, barnealdetik kostaldera produktuak garraiatzen zituzten, eta kontrako norabidea ere egiten zuten, barnealdera kostaldetik iristen ziren produktuak ekarriz. Proiektu honekin "presentzia eman" nahi diote mandazainek egiten zuten lanari ere. "Gaur egungo garraiolariak izango ziren. Garai bateko merkatariak". Egoera hobetzen denean martxan jarriko duten ibilbidearekin ezingo da "zuzenean" mandazainek zapaldutako bide bera zapaldu, baina haiek egindako bidea jarraitu ahalko da.


Jam Session, bihar Gaztetxean

Hernaniko Gaztetxean Jam Session egingo da 22:00etatik aurrera. Lehenik mikro irekia egongo da eta ondoren hasiko dira Jam Sessionarekin. Mikro irekian, jendeak aurretik entsaiatutako piezak eszenaratzeko dira eta Jam Sessionean berriz, inprobisatu egiten da. Irekia da zale guztientzat.


Tormes-eko Lazaro Txikiaren gora behera barregarriak

Tormeseko Lazaro umeak bere nagusi maltzurrekin bizitako gertaerekin nahiko barre egin zuten larunbat arratsaldean Kultur Etxean “Tormeseko Lazaro Txikia” antzezlana ikustera joan ziren haur eta helduek. Bateriajole baten laguntzarekin erritmo biziko lana eskaini zuten euskaraz Nafarroako Malas Pulgas antzerki taldeko kideek. •


[Argazkiak] Errege Magoen kabalgata

Urtarrilaren 5ean Errege Magoek umeak -eta helduak- agurtu zituzten Basauriko kaleetatik zehar. Social Antzokian hasi eta Solobarria plazan bukatu zen kabalgata koloretsua.


Independentismoa ez da bukatuko hedabide publikoak eta mosoak interbenituta

Catalunya Radioko kazetariaren iritziz, Kataluniako sakoneko arazo politikoaz arrastorik ez duten seinale da interbenituz independentismoarekin bukatuko dutela pentsatzea.

Monica Terribas Catalunya Radioko kazetaria izan dugu 'Faktoria'n. Esan digu bi marko legalen atarian gaudela. Alde batetik, 155. artikuluaren aplikazioaren atarian eta, bestetik, Catalunyako parlamentuak osoko bilkuran hartuko duen erabakiaren atarian.

Espainiako gobernuak Kataluniako sakoneko arazo politikoaz arrastorik ez duten seinale da Terribasen ustez, independentismoa hedabide publikoak eta mossoak interbenituz bukatuko dela pentsatzea.


Debekuak eztanda egin dio Maiari

Enrique Maia alkateak bandera handiak eta bestelako aldarrikapenak txupinazotik ateratzeko dekretua sinatu zuen, baina horrek ez du ikurrinaren presentzia galarazi. Udaltzaingoa eta Foruzaingoa gogor oldartu zaizkie herritarrei.

Uztailaren 6an, sanferminetako txupinazoarekin batera heldu da Enrique Maia alkatearen agintaldiko lehen porrota. Oihal handiak Iruñeko Udaletxe plazan zabaltzeko debekua ezarrita, hiri buruzagiko egongela itxi eta zigilatu nahi izan zien Maiak ikurrinari nahiz bestelako aldarrikapenei. Ez zuen lortu, ordea. Urtero legez, udaletxe plaza adierazpen askatasunaren eta askotariko aldarrikapenen topagune bihurtu da aurten ere, eta, debekuen gainetik, oihal, bandera eta pankarta ugari ikusi dira, marea zuri-gorriaren gainean dantzan.

Irudi hori kosta ahala kosta saihestu nahi zuen alkateak, eta gogotik ahalegindu zen: foruzainak bidali zituen udaletxe inguruko teilatuak zaintzera, 2013an ikurrin erraldoi bat alderik alde zintzilikatu zuten arrantzale bizardunekin gertatutakoa errepika ez zedin. Aurten, baina, arrantzaleak ez zeuden eraikinen gainean, behean baizik: bi kanabera erabiliz, presoen aldeko pankarta handi bat zabaldu zuten plazaren erdian. Maite zaituztegu. Dispertsiorik ez, irakur zitekeen.

Aurreko egunetan, oihal handiei ezarritako debekua «segurtasun neurri bat besterik ez» zela esan zuen Maia alkateak: «Ez da ikurrinaren kontrako jazarpenik ikusiko, baina pentsa oihal handi horietako batek su hartzen duela. Arrisku handiko egoera sor daiteke». Hori dela eta, ikur eta oihal txikiak baimenduko zituela esan zuen. Udaltzainek eta foruzainek, baina, ez zuten hori betetzeko asmorik agertu: Txapitela eta Mercaderes kaleetan, Gure ikurren alde lelopean antolatutako kalejiran parte hartzen ari zen lagun talde bat geldiarazi, eta ikurrinak konfiskatu zizkieten. 150 bat ikurrin atxiki zituen Foruzaingoak. Hala ere, gazteetako batzuek lortu zuten polizia hesia gainditu eta Udaletxe plazaraino ikurrinekin sartzea. Ez ziren bakarrak izan.

11:56an agertu ziren ikurrik handienak, suziriak eztanda egiteko lau minutu falta zirela. Plaza inguruko arkupeetan dauden lokaletako batetik atera zituzten bi bandera handi —ikurrin bat eta Nafarroako bandera bat—, segurtasun indarren kolpe eta bultzaden artean. Kaleko jantzita zihoazen hainbat polizia saiatu ziren banderei bidea ixten, eta borra luzagarriekin oldartu zitzaizkien gazteei —defentsa mota hori ez erabiltzeko agindua eman zion Joseba Asiron alkate ohiak Iruñeko Udaltzaingoari 2016an—.

Kaleko jantzitako poliziek, azkenik, ezin izan zioten jende oldeari eutsi, eta bandera erraldoiak berehala zabaldu ziren plazan. Horiekin batera, Gaztetxeak bizirik idatzirik zuen pankarta beltz handi bat ere atera zuten zenbait gaztek.

Kolpeak zinegotziei ere

Poliziaren bortizkeria ez zen plazara mugatu. Udaletxe barruan ere, udaltzainak bortxaz oldartu ziren ikurrina erakutsi nahi izan zuten zinegotzien kontra: iletik tiraka, bultzaka eta kolpeka. EH Bilduko Maider Beloki, Amaia Izko eta Eva Aranguren arrastaka irtenarazi zituzten udaletxeko balkoitik, eta baita Geroa Baiko Itziar Gomez ere. Udaltzain eta foruzainen jokabideak Yolanda Barcinaren agintaldia ekarri zien gogora zenbait eleduni.

Joseba Asironek eta Itziar Gomezek salatu zuten gertatutakoa, eta gogorarazi zuten 1977tik ateratzen dutela zinegotziek ikurrina balkoi horretara. Asironek azaldu zuenez, iritsi berritan ohartu ziren EH Bilduko zinegotzien balkoian soilik zeudela udaltzainak uniformez, eta galdetu ere egin omen zieten zergatik zeuden han, baina ez ei zuten erantzunik jaso: «Gu zertan ari ginen begiratzen zuten etengabe. Aldiz, UPNko bi zinegotziak arazorik gabe irten dira balkoira».

Geroa Bai eta EH Bildukoen kasuan, ordea, udaltzainek ikusi zutenean Maider Belokik ikurrin bat ateratzeko asmoa zuela, indarrez eta bultzaka sarrarazi zituen berriz udaletxe barrura. «Une gogorrak eta tristeak» izan zirela salatu zuen Gomezek. «Lotsagarria eta kezkagarria da zinegotziok jasotako tratua. Dena den, badakit udaltzainak aginduak betetzen ari direla. Kezkagarria da Navarra Sumak hiri honetan inposatu nahi duen ikuspegi bakarra».

Navarra Sumako hautetsiek, aitzitik, oso bestelako ikuspegia eman zuten. Maia alkateak Navarra Television katean aitortu zuen ez zela «gertatutakoaz jabetu ere egin», baina zinegotzi abertzaleen jarrera txarretsi zuen: «Asiron alkate ohia nigana etorri da, errieta egitera, eta horrek agerian uzten ditu jende honen jokamolde zakarrak. Tentsioa sortu nahi izan dute, Nafarroakoak ez diren ikurrak inposatuz». Alkateak gaineratu zuen Udaltzaingoaren egitekoa dela «legea betearaztea», eta bide horri eutsiko diotela: «Inposizio horrekin tematzen badira, ez diegu utziko». Navarra Sumako zinegotzi Fermin Alonso harago joan zen, eta «udaltzainei eraso egin izana» leporatu zien EH Bilduko eta Geroa Baiko zinegotziei.

La Pamplonesaren suziria

Alkatearen debekuak eta Poliziaren oldarraldiek eragindako tentsio uneek amatatu egin zuten La Pamplonesa udal musika bandaren protagonismoa. Jesus Garisoainek eta Jose Andres Palaciosek, La Pamplonesaren zuzendariordeak eta presidenteak hurrenez-hurren, ohiko agurra egin zioten festari, gaztelaniaz lehenbizi, eta euskaraz gero: «Iruindarrok, gora San Fermin!».

Ehun urte bete berri ditu La Pamplonesak, eta horren karira, musika bandarekin lotura duten hainbat pertsonari ere aukera eman zieten txupinazo nagusiaren osteko suziriak botatzeko; besteak beste, Jose Vicent Egea zuzendariari eta Carmen Barasoain, Luis Sanmartin eta Mikel Juaniz musikari beteranoei.


Bilbao Bizkaia Ur Partzuergoak araztegia eraikiko du Munitibarren

Lanak maiatzean esleitzea aurreikusi dute. Esleitu ostean, proiektua egiteko zazpi hilabeteko epea emango dute. Eraikiko duen enpresak hamazortzi hilabete izango ditu lanak burutzekoBilbao Bizkaia Ur Partzuergoak araztegia eraikiko du Munitibarren. Udalerriko saneamendua egokitzeko Hondakin Uraren Araztegia eraikitzea eta hari kolektore nagusia gehitzea «ezinbestekoa» dela zehaztu dute partzuergoko ordezkariek.Lanak maiatzean esleitzea aurreikusi dute, eta gero, lanen ardura hartzen duen enpresak zazpi hilabete izango ditu proiektua egiteko.Ondoren, hamazortzi hilabeteko epea edukiko du lanok burutzeko. Horrela, 2019ko udan martxan egotea da partzuergoaren helburua.Proiektuak biltzen dituen lanetarako 3.456.371 euroko aurrekontua ezarri du ur partzuergoak BEZik gabe. Herriko ur zikinei tratamendu egokia emateagaz batera, Lea ibaira ur garbia isurtzea ahalbidetuko du araztegiak.Horrela, indarrean dauden ur isurketen baldintza teknikoak zein ingurumen arlokoak beteko ditu.Izan ere, gaur egun duten kolektore sareak putzu septiko bakarrera bideratzen du ura, eta haren arazte gaitasuna urria dela jakitera eman dute.Ondorioz, ez da egokitzen ur indarrean dauden isurketen eskakizun eta beharrizanetara.Ur Hondakinen Ponpatze-Estazio egingo dute, eta ura handik bideratuko dute araztegira. Ur hondakinak araztegira heltzean, tratamendu biologikoa emango diote.506 biztanleri zerbitzuaBilbao Bizkaia Ur Partzuergoko ordezkariek azaldu dutenez, gaur egun 408 biztanle daude ur saneamentuen sarera konektatuta, eta araztegiak 506 biztanleri zerbitzua emateko aukera eskainiko du.Gaur egun, batez besteko emaria 1,49 litro/segundokoa da orduko 5,36 metro kubo, eta lanen ostean, 1,89 litro/segundoko orduko 6,80 metro kuboizatea aurreikusi du partzuergoak.


Bernal, Alaphilippe eta Valverde, Donostiako Klasikoa irabazteko faboritoak

Aurten, gainera, lehen aldiz jokatuko dute emakumezkoen lasterketa. Faboritoen artean Annemiek Van Vleuten 2019ko Italiako Giroko irabazlea dago.

Egan Bernal Frantziako Tourreko irabazlea, Julian Alaphilippe 2018ko Klasikako txapelduna eta Alejandro Valverde dira Donostiako Klasikoaren 39. edizioa irabazteko faboritoetako batzuk. Parte-hartzea goi mailakoa da, baita lehen aldiz jokatuko den emakumezkoen lasterketan ere. Bi probak zuzenean jarraitzeko aukera izango da ETB1en eta eitb.eus-en.

World Tourreko aintzatespen gorena duen lasterketak 227 kilometro gorabeheratsu izango ditu, eta oso aproposa da aipatutako hiru txirrindularientzat. Valverdek oso ondo ezagutzen duen ibilbidea da, izan ere, birritan irabazi du lasterketa eta hainbat alditan igo da podiumera.

Baina errepidean beste izen handi asko izango dira, gehienak Frantziako Tourretik etorritakoak: Adam Yates, Mikel Landa eta Greg Van Avermaet 2018ko UCI World sailkapeneko irabazlea, besteak beste.

Ibilbideak zazpi mendate ditu, azkena, Murgil Tontorra, helmugatik zazpi kilometrora. Aurreko urteetan bezala, lasterketako onenak bereiztuko dituen lekua izan daiteke, edo, baten batek bakarrean igoz gero, irabazlea erabaki dezakeena.

Emakumezkoak, lehen aldiz

Aurten, antolatzaileek abian jarri dute emakumezkoen lasterketa. Gizonezkoaren aurretik jokatuko da eta honek ere goi mailako partaidetza izango du, tartean Annemiek Van Vleuten 2019ko Giroko irabazlea.


Guardia Zibilak Altsasuko alkateari egindako grabazioak salatu dituzte

Guardia Zibilen Batasuneko kideek Javier Ollori egindako “ezkutuko grabazioak” salatu ditu Geroa Baik. Altsasuko alkatea guardia zibilekin astelehenean bildu zen.

Guardia Zibilen Batasuneko kideek Javier Ollo Altsasuko alkateari egindako “ezkutuko grabaketak” salatu ditu Geroa Baik. Alkatea guardia zibilekin astelehenean bildu zen.

Bi guardia zibil eta haien bikotekideen aurkako erasoa herriko taberna batean duela urtebete gertatu zen. “Aitzakia horrekin” bilera eskatu zutela azaldu du Geroa Baik agiri batean. “Gertakari deitoragarriak” izan zirela berretsi du koalizioak. Auzian Altsasuko zortzi gazte inputaturik daude, horietako hiru kartzelan.

Olloren “baimenik gabe” egindako “ezkutuko grabazioak” Guardia Zibilen Batasuneko kideekin bildu eta bi egun geroago salatu ditu Geroa Baik.

“Taldea artatzeko beste konpromiso batzuk alde batera utzi zituen alkateak”, Geroa Baik azpimarratu duenez. Aldez aurretik abisurik eman gabe, guardia zibilak udaletxean agertu ziren eta “inolako baimenik eskatu gabe alkatearekin izandako elkarrizketa grabatu zuten”, erantsi duenez.

Grabaketa filtratu dute

Guardia zibilen taldea OK Diario-ko bi kazetarirekin azaldu zen, baina kazetariak ez ziren bilerara sartu. Hala ere, “baimenik gabeko grabaketa ondoren filtratu zuten, etikoki eta moralki gaitzesgarria”, kritikatu du Geroa Baik.

Geroa Bairen hitzetan, “grabazioaren testuingurua eta edizioa ezagutzea ez da posible; Altsasuko alkatearen baimenik gabe grabatutakoa ikuspegi okerra eta partziala duen Madrilgo komunikabidearen eskuetan uztea ez da onargarria”.

Koalizioaren ahotan, jokabide horiek “ez dute batere etikarik, herriko giroa gehiago nahasten dute, nahiz eta etorkizunera begiratu eta bakean eta duintasunez bizi nahi”.

“Bizikidetzaren aldeko apustua egiteko Altsasura etorri zen elkartea baimenik gabeko grabazio bat erabiltzea harrigarria da”, gaineratu dute.


Tuterako Abesbatzaren emanaldiaz eta hurrengo egitasmoez Giltzarri Abesbatzarakin

Giltzarri Abesbatza Tuterako Abesbatzarekin elkarlanean ari da. Iaz, Giltzarrikoak Tuteran izan ziren eta larunbat honetan, tuterarrek bisita itzuliko diete. Era berean, hurrengo hilabeteetarako ere egitasmo berriak ditu Giltzarrik. Amadeo Arretxea Giltzarri Abesbatzako kidearekin egon gara


'Bago!az': azken txanpan da lehiaketa!

Maria Ereña eta Iñaki Torralbo lehiakideak eta Iñigo Azpitarte coach-a izan ditugu gurekin. Maiatzaren 3an izango da finala.

'Bago!az' saio arrakastatsua azken txanpan da, bost lehiakide besterik ez dira geratzen. Maria Ereña eta Iñaki Torralbo 'Go!azen' telesailean leku baten bila ari dira lehian. Hilabeteotan ikasitakoa errepasatu dute gurekin, “harrigarria da ikustea batzuk zenbat aurreratu duten”, esan digu Iñigo Azpitarte Coach-ak. “Ordu asko pasatzen ditugu elkarrekin eta bat joateak pena ematen digu” azpimarratu digute Ereñak eta Torralbok. Gaur gauean ikusiko den saioko une onenak gogoratu ditugu eurekin, hamabost egun barru jakingo da nor den 'Bago!az'en irabazlea!


Gaueko egitaraua

Andatza plazako gauetan denetarik izango da: larunbat gauean “O.B.K.” taldearekin kontzertua, igande gauean, Flashback, Zephyr eta Desaster 92 herriko taldeen kontzertua, astelehen gauean, ABIBArekin DISCO JAIA, eta asteartean aldiz dantzaldi eta ikuskizuna Fabulosa taldearekin.

Isla Plazan berbena giroa nagusituko da: larunbat gauean NEXO orkestrarekin dantzaldia; igande gauean, LA FANIA orkestrarekin; eta astelehen gauean, NUEVO TALISMAN orkestrarekin.

Sorgin Jaien Txosna gunean gauero egongo da giro: Larunbat gauean “Laiotz” taldearekin dantzaldia, igande gauean, Danba eta Emon taldeekin kontzertua, astelehen gauean, “Sorkun” eta bere taldea hasteko eta ondoren, gauerdi aldera, Karaokea. San Pedro egunean, asteartean, Bertsio Gauarekin esango diote agur txosnetan 2010eko sanpedroei.

Larunbat gauean aterako da “danborrada” herriko kaleetan eta azken gauean, asteartean, zenbait ikuskizun izango dira. Batetik Andoni Egaña, Maialen Lujanbio, Patxi Etxeberria, Jon Maia, Ane Labaka eta Amaia Agirren bertsolarien saioa Manuel Lekuona kultur etxean, bestetik San Pedro egunari amaiera ederra emateko Su artifizialak erreko ditu ZARAGOZANA Pirotekniak, eta gauerdian Zezen suzkoa aterako da Kale Nagusian. Ondoren Mania Percutoria taldeak hartuko ditu kaleak.


Festei buruzko bilera

Ereñotzuko festa batzordeak bilera deitu du San Antonio festak antolatzen hasteko. Bilera bihar izango da, 20:00etan ikastola zaharrean.


Jorge Olaizen espetxeratzea salatu dute 500 bat lagunek Iruñean

Olaiz berriz espetxeratzeko erabakiak “Espainiako Estatuaren benetako nortasuna eta mendeku grina” agerian utzi dituela azaldu dute antolatzaileek agiri batean.

Jorge Olaiz berriz espetxeratzeko erabakia salatu dute gaur 500 bat pertsonek Iruñean. Miguel Angel Ruiz Langarica UPNko zinegotzia 2000n hiltzen saiatzeagatik Olaiz kartzelara bidali dute.

Ismael Moreno epaileak Olaiz espetxeratzeko agindua eman zuen otsailaren 12an. Ihes egin zuen pertsona ?zalantza izpirik gabe? Olaiz izan zela adierazi zuen lekuko batek azken epaiketan.

Olaiz 2001ean atxilotu zuten Iruñean, Guardia Zibilaren aurkako tiroketa batean parte hartzeagatik. 2014an aske utzi zuten, ia 13 urte kartzelan eman eta gero. Otsailaren 12an deklaratzera deitu zuen Auzitegi Nazionaleko epaileak Langarica auzia berriro zabaldu eta gero. Goizean galdekatu eta gero, epaileak berriz kartzelara bidaltzea erabaki du, Pedro Rubira fiskalak eskatuta.

Besteak beste, Txelui Moreno EH Bilduko buruzagiak eta Amaia Izko abokatuak elkarretaratzean parte hartu dute gaur, Iruñean.

Berriro espetxeratzeko erabakiak ?Espainiako Estatuaren benetako nortasuna eta mendeku grina? agerian utzi dituela azaldu dute antolatzaileek agiri batean. Madrilek ?bake eta konponbide aukerei eraso egitea, eta batez ere, aldaketa oztopatzea eta eragoztea? helburu dituela salatu dute.